
ABSTRACT


Prezenta lucrare îşi propune să prezinte organizarea administrativ - teritorială în state membre ale Uniunii Europene din perspectiva proceselor contemporane de descentralizare şi regionalizare ca posibile soluţii de adâncire a integrării pe continentul european, de dezvoltare a proiectului european şi de contracarare a provocărilor actuale.


Studiul abordează, într-un mod succint
, complexitatea şi diversitatea acestor procese, determinate atât de raţiuni care ţin de istoria statelor respective, de evoluţiile şi nivelele lor de dezvoltare dar şi de imperativele politicilor Uniunii Europene vizând coeziunea, convergenţa, dezvoltarea regională sau folosirea eficientă a fondurilor comunitare. 

În acest scop în primul capitol se fac unele clarificări necesare privind conceptele de bază ale problematicii organizării teritorial-administrative precum structura, caracterul şi clasificarea statelor (state unitare, state federale, state cu structuri regionale şi comunitare, state integrate într-un ansamblu cu caracter cvasiconfederal), conceptul de descentralizare, conceptul de regionalizare (definiţie, tipuri de regionalizare, etc.) clasificarea NUTS şi LAU. 


Pentru exemplificarea şi detalierea acestor concepte, capitolul II cuprinde fişele descriptive de ţară care includ enumerarea actelor legislative aplicabile acestui domeniu, diviziunile administrative, structurile locale şi relaţiile acestora cu autorităţile centrale, considerente de ordin istoric ale evoluţiei structurilor administrativ teritoriale spre descentralizare şi regionalizare.


Studiul pune în evidenţă diversitatea şi complexitatea structurilor administrativ teritoriale din statele membre ale Uniunii Europene caracteristici reflectate în mod direct în procesele actuale de descentralizare şi regionalizare.
* Lucrările elaborate în cadrul Direcţiei studii şi documentare legislativă sunt cu caracter documentar şi nu reprezintă punctul de vedere al Camerei Deputaţilor.

INTRODUCERE
Statul, conceput ca principal nivel de guvernare, nu mai reprezintă singurul cadru pentru rezolvarea problemelor care afectează societatea. În contextul accentuării crizei economice, creşterii şomajului, creşterii taxelor şi impozitelor, precum şi, în general, pe fondul accentuării procesului de globalizare, statele sunt considerate, pe de o parte, prea mici pentru a face faţă problemelor care apar la nivel global – economice, de securitate, politică monetară, etc.  fapt ce duce la crearea de organizaţii suprastatale (de ex. Uniunea Europeană), iar pe de altă parte ele sunt considerate prea mari pentru a răspunde în mod eficient la problemele cetăţenilor şi cărora li se pot găsi soluţii eficiente mai ales la nivel regional sau local.  Printre măsurile menite a facilita soluţii la contextul actual în care se află Uniunea europeană, un loc important îl ocupă reformarea sistemelor administrativ-teritoriale prin descentralizare şi regionalizare, cu conotaţii, în unele opinii, de federalizare  a statelor naţiuni care formează proiectul european actual.


Uniunea Europeană are, în prezent, 27 state membre, care prezintă o diversitate de organizare a structurilor administrative: trei state au o structură federală – Germania, Austria şi Belgia, două state cu o structură regionalizată de tip cvasi-federal – Spania şi Italia, şi 22 de state unitare dintre care unele prezintă o organizare asimetrică cu regiuni ”autonome”, ce au puteri legislative în respectivul teritoriu – Marea Britanie și Portugalia. Complexitatea fenomenului statal şi a puterii în general, a modului de exercitare al acesteia, permit o diversitate de forme şi structuri precum state federale cu regim politic prezidenţial sau parlamentar, ori state unitare cu regim politic semiprezidenţial, monarhie constituţională sau regim prezidenţial.

Succinta analiză a organizării administrativ teritoriale a statelor din Uniunea Europeană demonstrează nu numai diversitatea de structuri, dar permite şi identificarea naturii raporturilor stabilite între nivelul central şi cel local, precum şi existenţa (sau nu) între centru (stat) şi structura locală a unui nivel intermediar. Corespunzător diversităţii de organizare a nivelului statal, nivelul sub-naţional prezintă o varietate asemănătoare cuprinzând cca. 131.000 de autorităţi publice teritoriale cu responsabilităţi şi resurse diverse, acestea reflectând diferenţe geografice, istorice, sociale şi politice.

Cu toată această diversitate însă, aproape toate ţările au traversat procese de descentralizare în ultimii 40 de ani, ceea ce a dus la transferarea unor responsabilităţi şi mijloace către structuri locale alese prin sufragiu universal, structuri cu o anumită independenţă de decizie.  

Reformele iniţiate în anii ’70 –’80 de mai-vechile ţări europene ca Spania (Constituţia din 1978), Franţa (legile din 1982-83), Belgia şi Luxemburg (1988), Italia (1990) au fost urmate de măsuri de descentralizare şi, în decada următoare, făcând posibilă elaborarea dispoziţiilor comune pentru autonomie locală concretizate prin Carta Europeană a Autonomiei Locale adoptată în 1985 şi pusă în practică în 1988. Atât prin principiile pe care le afirmă, cât şi prin mijloacele pe care le preconizează, ea constituie un exemplu de aplicare a principiului subsidiarităţii în organizarea unei societăţi. Carta a devenit curând un element de referinţă mai ales pentru ţările Europei Centrale şi de Est aflate în plin proces de reformă şi descentralizare, proces încurajat de dorinţa de a consolida instituţiile locale, dar şi de perspectiva integrării europene.

În paralel, extinderea Uniunii Europene la 27 de membri (în 2004, cu zece noi state membre, cele mai multe din Europa Centrală şi de Est, urmată de accesiunea Bulgariei şi României, în 2007), a reprezentat şi încă mai reprezintă o provocare fără precedent pentru competitivitatea şi coeziunea internă a Uniunii Europene. Extinderea a condus la creşterea diferenţelor de dezvoltare economică între vechile şi noile statele membre, al căror nivel de dezvoltare e mult mai scăzut. Odată cu intrarea în Uniunea Europeană a noilor membrii, una din patru regiuni de nivel NUTS 2 ale Uniunii Europene are PIB/locuitor mai mic decât 75% din media comunitară.

Obiectivul principal al politicii de coeziune este reducerea inegalităţilor economice şi sociale în ceea ce priveşte nivelurile de dezvoltare ale regiunilor europene. Marea majoritate a părţilor interesate consideră cooperarea teritorială ca fiind o parte esenţială a politicii de coeziune şi apreciază faptul că aceasta a devenit un obiectiv unanim recunoscut. Cooperarea teritorială este unul dintre cele mai bune exemple ale valorii adăugate a acestei politici, motiv pentru care este consolidată permanent.

La nivelul Uniunii Europene astăzi, aproape 80% din numărul administraţiilor publice locale sunt concentrate în doar 5 ţări. Una dintre acestea, Franţa, numără 36.683 autorităţi locale ceea ce reprezintă 40% din numărul total al acestora în Uniunea Europeană. Media populaţiei unei administraţii publice locale în Uniunea Europeană era în 2008 de 5.400 locuitori, iar media suprafeţei administrată de autorităţi locale era în 2007 de aproximativ 50 km2. În şase state ale Uniunii Europene numărul mediu de locuitori per administraţie locală este de peste 30.000: în medie 135.700 locuitori în Marea Britanie, 60.500 în Lituania, 44.900 în Irlanda, 36.000 în Portugalia, 32.200 în Olanda și 30.700 în Suedia. În nouă dintre statele membre, numărul mediu al locuitorilor per administraţie locală este sub 5.000: Spania, Letonia, Luxemburg, Austria, Ungaria, Slovacia, Cipru, Franţa şi Republica Cehă. În România, numărul mediu de locuitori per unitate administrativ teritorială (comune, oraşe, municipii) este de aproximativ 6.760, dar pentru comune (2855 de comune) numărul mediu de locuitori este de 3.379
.

Aşadar, administraţiile publice locale din Uniunea Europeană sunt departe de a prezenta caracteristici omogene; mai mult, ele prezintă caracteristici diferite chiar şi în aceeaşi ţară. De exemplu, în 16 dintre ţările Uniunii Europene, administraţiile locale sunt de diferite tipuri, conform unui anumit statut conferit de aspecte demografice, administrative, economice sau culturale, în alte 10 ţări, anumite administraţii locale aparţin atât nivelului local cât şi unui nivel administrativ superior, iar uneori oraşele mari au o organizare specifică corespunzătoare statutului de capitală a unei zone. Ţările cu oraşe mari au prevăzut, de regulă, sub-diviziuni administrative ale acestora care, uneori, se constituie în entităţi legale separate. Pe de altă parte, vom întâlni în unele ţări colectivităţi sau circumscripţii care nu sunt unităţi administrativ teritoriale şi ca atare nu întrunesc elementele constitutive ale unei structuri administrative locale.

Din punct de vedere al denumirii comunităţilor locale vom observa o oarecare constantă în Uniunea Europeană în a considera, la nivel de bază, comuna (oraşul), pentru a se diferenţia doar din punct de vedere al mărimii sau importanţei acesteia aşa cum am arătat mai sus. Pe de altă parte însă, se întâlnesc şi structuri sau comunităţi cu aceleaşi denumiri dar cu un statut sau regim juridic diferit de la un stat la altul (de exemplu, parohiile din Anglia - structuri inframunicipale cu scopul de a realiza anumite servicii publice de interes local precum iluminat, reparaţii trotuare, cimitire, etc., şi cele din Portugalia care sunt circumscripţii religioase, de dimensiuni mici, care pot avea înfiinţate organe proprii, cu o competenţă asemănătoare comunelor).

În căutarea unor dimensiuni adecvate de administrare şi de furnizare eficientă a serviciilor, autorităţile locale din Europa sunt într-o continuă transformare reflectată de amalgamări (ca în Danemarca în 2007 sau Letonia în 2009) sau explorarea unor soluţii alternative cum ar fi organisme de cooperare intercomunală, inframunicipală etc. (cel mai elocvent exemplu fiind Franţa, dar şi alte ţări analizate în studiul de faţă). Generalizarea formelor de cooperare între aceste colectivităţi locale, dar şi instituirea unor modalităţi eficiente de participare a cetăţenilor în furnizarea serviciilor locale, dovedesc sporirea competenţelor comunităţilor locale şi căutarea unor modalităţi şi forme de a-şi soluţiona singure nevoile şi interesele prin intermediul serviciilor publice fără a apela la structurile intermediare sau la intervenţia statului.
cAPITOLUL I.  Scurte clarificări conceptuale


1. Structura statelor din Uniunea Europeană - definiţie şi clasificare

 
Prin structura de stat se înţelege modul de organizare a puterii de stat în raport cu teritoriul
 sau organizarea pe verticală a puterii de stat.


Luând în considerare atât criteriile utilizate de dreptul constituţional – trăsăturile dominante ale organizării puterii de stat în raport cu teritoriul, cât şi particularităţile unor state, statele membre ale UE se pot grupa astfel
: 


( state unitare: este cazul Bulgariei, Cehiei, Ciprului, Danemarcei, Estoniei, Finlandei, Greciei, Irlandei, Letoniei, Lituaniei, Luxemburgului, Maltei, Poloniei, Portugaliei, României, Slovaciei, Sloveniei, Suediei, Ungariei precum şi a părţii europene a Franţei, a Olandei, a Marii Britanii;


( state federale: Austria, Belgia şi Germania;


( state cu puternice structuri regionale şi comunitare: Spania şi Italia;


( state integrate într-un ansamblu cu caracter cvasiconfederal: Franţa,Olanda şi Marea Britanie.


În ceea ce priveşte statele cu puternice structuri regionale şi comunitare, acestea se află într-o stare intermediară, între statul unitar şi cel federal, ceea ce implică, mai devreme sau mai târziu, cristalizarea unei opţiuni între cele două structuri de stat.


O situaţie aparte prezintă fostele puteri coloniale, care au şi astăzi interese importante faţă de teritoriile de peste mări care le-au aparţinut sau care le mai aparţin: Franţa, Olanda şi Marea Britanie. Pentru fosta metropolă (partea europeană), structura de stat este unitară. Dar aceste ţări nu reprezintă numai atât. Între ele, rămăşiţele imperiului colonial şi unele dintre fostele lor colonii s-au dezvoltat relaţii care nu corespund nici celor din statele compuse şi nici celor din compunerile de state. Pe acestea, Jacques Ziller le-a denumit state integrate într-un ansamblu cvasiconfederal. Apare astfel o categorie distinctă de state comunitare (Franţa, Olanda şi Marea Britanie) care au o dublă natură: pentru partea metropolitană structura statului este unitară, iar pentru relaţiile cu unele dintre fostele colonii structura este cvasiconfederală.


( Statele unitare - Potrivit unei definiţii date de Georges Burdeau
, statul unitar este acela care "posedă un singur centru de impulsuri politice şi guvernamentale. Puterea politică, în plenitudinea atribuţiilor şi funcţiilor sale, aparţine unui titular unic care este persoana juridică a statului. Toţi indivizii plasaţi sub suveranitatea statului sunt supuşi aceleiaşi autorităţi unice, trăiesc sub acelaşi regim constituţional şi sunt dirijaţi de aceleaşi legi". Burdeau adaugă: "Cu siguranţă, statul unitar nu este incompatibil cu descentralizarea în favoarea colectivităţilor locale. Autonomia colectivităţilor locale, faţă de puterea centrală este, însă, limitată. Aceasta, întrucât competenţa autorităţilor locale este stabilită de puterea centrală, care apoi controlează modul în care acestea o exercită."


Potrivit constituţiilor actuale, calificativul de stat unitar se aplică în cazul a 22 dintre cele 27 de state ale Uniunii Europene, şi anume: Bulgaria, Cehia, Cipru, Danemarca, Estonia, Finlanda, Franţa, Grecia, Irlanda, Letonia, Lituania, Luxemburg, Malta, Marea Britanie, Olanda, Polonia, Portugalia, România, Slovacia, Slovenia, Suedia şi Ungaria.

 
( Statele federale – După Georges Burdeau
, statul federal este acel stat care, cu toate că  apare ca un singur subiect de drept internaţional public, este constituit din state membre ce îşi păstrează anumite elemente ale suveranităţii interne şi, în special, o parte importantă a puterii legislative. Statele membre (federate) se deosebesc de colectivităţile teritoriale locale din statul unitar prin faptul că posedă o competenţă proprie, fixată prin constituţia federală, în materie legislativă, executivă şi jurisdicţională, şi participă la formarea voinţei statului federal (central) deoarece organizarea parlamentului federal cuprinde, pe de o parte, o adunare care reprezintă ansamblul populaţiei (federaţia), iar pe de alta, o adunare care reprezintă statele membre. 


Până în anul 1993, definiţia statului federal se aplica doar unui singur stat membru al Comunităţilor europene, şi anume Germaniei. În pofida trăsăturilor care o apropiau de statul federal, Belgia, care s-a angajat în procesul de federalizare încă din 1970, nu a ajuns în acest stadiu decât în 1993.


După 1 ianuarie 1995, în Uniunea Europeana există 3 state federale: Austria, Belgia şi Republica Federală Germania. 


( Statele regionale (Statele cu structuri regionale şi comunitare puternice) – Această formulă de stat, relativ recentă, este o structură intermediară între statul federal şi statul unitar, fiind definită, de Philippe Lauvaux, după  cum urmează: "Modelul statului regional a fost conceput de autorii Constituţiei spaniole republicane din 1931 sub denumirea de Stat integral. Distincţia dintre statul regional şi statul federal este în primul rând de natură juridică. În statul regional există o singură ordine constituţională, aceea a statului central originar şi Constituţia este cea care determină statutul şi atribuţiile organelor regionale dar, potrivit principiului federalist de repartizare a competenţelor legislative. Dimpotrivă, statul federal posedă o dualitate de ordini constituţionale: ordinea statului federal şi ordinile statelor federate."


Această structură de stat intermediară o întâlnim în Spania şi Italia.


( Statele integrate într-un ansamblu cu caractercvasiconfederal

Din definiţiile date confederaţiei, fie de constituţionalişti, fie de specialiştii în drept internaţional public, rezultă că aspectul de departajare a confederaţiei de federaţie constă în faptul că, spre deosebire de federaţie, confederaţia nu constituie un nou stat, diferit de statele membre. Acestea rămân independente, egale şi subiecte distincte de drept internaţional public, având însă anumite organe comune ale căror acte, ca regulă, nu sunt de aplicabilitate imediată în statele confederate
. În acest context, constatăm că termenul de confederaţie nu se poate aplica relaţiilor dintre anumite state unitare europene şi fostele lor colonii, care sunt, din punct de vedere juridic sau cel puţin politic şi sociologic, distincte de acestea, dar faţă de care fosta metropolă are o poziţie dominantă şi prestează în mod direct anumite servicii publice.


Cu atât mai puţin, acestor ţări li se potriveşte termenul de federaţie pentru că uniunea fostelor puteri coloniale cu fostele colonii nu dă naştere unor noi state. De asemenea, nu suntem nici în prezenţa relaţiilor juridice specifice federaţiei, iar legăturile politice nu sunt similare celor dintr-o federaţie. Astfel, în lipsa unui termen mai potrivit preluăm formula "cvasiconfederaţie", inventată de Jacques Ziller. 


Esenţa acestor relaţii o constituie existenţa unor forme de dependenţă a fostelor colonii faţă de fostele metropole. Termenul "cvasiconfederaţie" se aplică, de asemenea, formelor particulare care leagă insulele ce aparţin Europei şi pe cele din Atlanticul de Nord, de Marea Britanie sau Danemarca, regate de care ele depind printr-o tradiţie seculară.


Dimpotrivă, termenul de cvasiconfederaţie nu se poate aplica, din punct de vedere politico-juridic, relaţiilor de natură convenţională dintre Franţa şi Monaco sau dintre Italia şi Vatican, şi nici relaţiilor existente  între Andora, Spania şi Franţa, deoarece Monaco, Vaticanul şi Andora sunt state independente, dar se poate aplica unor aspecte de natură administrativă ale acestor relaţii. 


În cazul raporturilor dintre Italia şi Republica San Marino, stat suveran, independenţa se manifestă şi în domeniul administrativ, neexistând nici un fel de relaţii de tip cvasiconfederal.


Din punctul de vedere al organizării administrativ-teritoriale, statele membre ale UE sunt împărţite în următoarele diviziuni administrative:

I. Statele unitare

( Danemarca - 373 comune şi un nivel departamental pentru 14 comitate şi 2 oraşe-comitat, respectiv Copenhaga şi Fiederikberg;


( Finlanda - 460 de comune, reunite în 356 de organisme de cooperare internaţională şi o comunitate urbană - Helsinki. Nu are nivel departamental în schimb are un nivel regional pentru provincia autonomă Aland (insule);


( Franţa - 36.621 de comune grupate în peste 15.000 de organisme de cooperare intercomunală, recent divizate în comunităţi de comune (554) şi comunităţi de oraşe (4). 26 de regiuni (21+1+4), 96 departamente metropolitane, din care un oraş-departament (Paris) şi 4 departamente de peste mări;


( Grecia - 360 oraşe (dunes) şi 5.561 comune. Nivelul departamental - 54 nomos.


( Irlanda - 151 districte. Nivelul departamental este prezent în 29 de comitate şi 5 comitate-burg. Nici Irlanda nu are organizat un nivel regional descentralizat, cele 8 regiuni înfiinţate în 1991 sunt circumscripţii administrative ale statului;


( Luxemburgul - 118 comune grupate în 49 sindicate intercomunale;


( Olanda - 640 de comune grupate în numeroase organisme de cooperare. Nivelul departamental este organizat pentru 12 provincii;


( Portugalia - 305 comune şi două arii metropolitane (Lisabona şi Porto). Nivelul departamental - 18 regiuni (Madeiva şi Azore-insule) împărţite în 19 şi respectiv 11 municipalităţi;


( Marea Britanie – 36 districte metropolitane şi 238 districte. Nivelul departamental este organizat pentru 34 de comitate. Nivelul regional: Ţara Galilor (22 circumscripţii), Scoţia (32 circumscripţii), Irlanda de Nord (26 districte);


( Suedia – 286 comune; un nivel departamental pentru 24 comitate;


( România – 2685 comune, 263 oraşe, 41 judeţe plus Bucureşti, 8 regiuni de dezvoltare fără personalitate juridică

II. Statele cu structuri regionale


 ( Italia (stat regional) – Nivelul de bază este organizat pentru 8074 comune, cel departamental pentru 95 de provincii iar cel regional este  specific pentru 20 de regiuni din care 5 au statut special;


( Spania (ţara autonomiilor) – Nivelul de bază îl reprezintă 8082 comune, 3679 colectivităţi de nivel inframunicipal. La nivel supracomunal există arii metropolitane (Valencia şi Barcelona). Funcţionează aproape 700 de organisme de cooperare intercomunală. Nivelul departamental este specific celor 50 de provincii iar cel regional priveşte 17 comunităţi autonome.

III. Statele federale


( Germania - Nivelul de bază - 14.865 de comune cu statut care variază de la un land la altul. Nivelul departamental este organizat pentru 323 arondismente, dintre care 112 oraşe-arondisment. Nivelul regional aparţine la 16 landuri din care 3 oraşe –stat;


( Austria - nivelul de bază pentru 2301 comune. Austria nu are nivel departamental, ci numai regional pentru 9 landuri sau provincii federale;


( Belgia - 589 structuri de nivel comunal (de bază) repartizate pe cele trei regiuni (19 la Bruxelles, 262 pentru Vallonia şi 308 pentru Flandra), 10 provincii repartizate egal (câte 5) între Vallonia şi Flandra. Nivelul regional se regăseşte la cele 3 regiuni: Bruxelles, Vallonia şi Flandra. De menţionat că el cuprinde şi cele trei comunităţi lingvistice (flamandra, franceza şi germana, deşi comunităţile nu coincid cu regiunile, ci se întrepătrund.

NOTĂ: Exemplificări cuprinzând mai multe detalii privind sistemele politico-administrative (considerente istorice, raporturi instituţionale etc.) din statele membre UE se prezintă în fişele de ţară cuprinse în Capitolul II.

2. Descentralizarea

Descentralizarea
 reprezintă un sistem de organizare administrativă care permite colectivităţilor umane sau serviciilor publice să se administreze între ele însele, sub controlul statului, care le conferă personalitate juridică, le permite constituirea unor autorităţi proprii şi le dotează cu resursele necesare.


Esenţa descentralizării administrative constă în transferarea unor atribuţii ale diverselor autorităţi centrale unor autorităţi care funcţionează în unităţile administrativ-teritoriale (regionale) şi chiar autorităţilor colectivităţilor locale. Prin descentralizare, administraţia publică devine mai eficientă şi mai operativă, problemele care interesează populaţia nu se mai îndosariază în birourile ministeriale, ci ele se soluţionează la nivele inferioare, in condiţii de oportunitate şi de operativitate sporita.


Descentralizarea cunoaşte doua forme: descentralizarea administrativă teritorială si descentralizarea tehnică.


Descentralizarea care priveşte colectivităţile locale poarta denumirea de descentralizare administrativă teritorială, iar cea care are în vedere serviciile administraţiei publice de stat se numeşte descentralizare tehnică.


Descentralizarea administrativă teritorială este legată de recunoaşterea colectivităţilor locale şi a dreptului acestora de a se administra ele însele.


Pentru ca o colectivitate locală să fie considerată descentralizată este necesar să fie îndeplinite următoarele condiţii:

- colectivitatea locală să beneficieze de personalitate juridica;

- colectivitatea locală să dispună de autorităţi administrative proprii;

- supravegherea colectivităţii locale de către autorităţi numai prin intermediul unor forme de control stabilite de lege.


Descentralizarea este sistemul ce are la bază recunoaşterea interesului local, distinct de cel naţional, localităţile dispunând de structuri organizatorice, funcţionale şi de un patrimoniu propriu, afectat realizării interesului local.


Fundamentul descentralizării este dublu: politic şi administrativ. Din punct de vedere politic, descentralizarea este expresia «democraţiei aplicată administraţiei», asigurând un sistem în care cetăţenii participă la conducerea treburilor publice locale prin intermediul autorităţilor locale alese de ei.


Fundamentul politic al descentralizării este recunoscut de Carta europeană a autonomiei locale, care consideră descentralizarea drept unul din principiile democratice comune Europei. Din punct de vedere administrativ, descentralizarea conţine ideea că autorităţile alese de comunităţile locale sunt cele mai în măsură să cunoască necesităţile locale şi să ia măsurile necesare pentru realizarea lor. Din acest motiv s-a afirmat în literatura de specialitate că este vorba de un principiu de “administraţie utilă”.
3. Conceptul de regionalizare

3.1 Definirea conceptului

Motivaţia proceselor de regionalizare o constituie dezechilibrele zonale, urmate de intervenţia structurilor guvernamentale naţionale sau a unor entităţi suprastatale care au ca scop descentralizarea sau deconcentrarea, la nivel regional, a unor activităţi sau competenţe aflate anterior la nivel central. Avem de a face, în acest caz, cu acte administrative care sunt expresia unei voinţe politice centrale în materie de structuri locale/intermediare.  Regionalizarea se poate manifesta atât în plan naţional cât şi internaţional. În plan internaţional ca exemple, doar în Europa, ar fi: cooperarea scandinavă, cea dintre statele Benelux şi mai recent Uniunea Europeană.


Termenul regionalizarea este, în general, înţeles drept crearea unui nivel nou în organizarea teritorială a unui stat; instituţiile noi pot avea forme diferite în ce priveşte organele, responsabilităţile şi competenţele, dar acestea sunt întotdeauna supraimpuse instituţiilor locale existente. Regionalizarea este un proces de termen lung, unde statul introduce un al doilea nivel de guvernare. Aceasta reflectă o tendinţă crescândă de identificare a unor instituţii cu o regiune, dar această idee si acele instituţii rămân extrem de eterogene de la o ţară la alta. De aceea, termenul regionalizare a devenit mai larg şi înseamnă un proces ce creează o capacitate pentru acţiuni de dezvoltare a unei zone geografice specifice (subnaţional dar supra-local) prin intermediul modelelor economice fezabile şi potenţiale. Acest proces se poate baza pe sistemul existent politic-administrativ sau poate da naştere unei organizări teritoriale noi care ar putea susţine mai bine scopul creşterii socio-economice şi al dezvoltării echilibrate.


Termenul de regiune a fost definit în mod diferit de către instituţiile europene. Consiliul Europei desemnează regiunea ca fiind „un interval de dimensiune medie susceptibil de a fi determinat geografic şi care este considerat ca fiind omogen”. Pe de altă parte, Uniunea Europeană defineşte regiunea mai degrabă din punct de vedere administrativ ca fiind „eşalonul imediat inferior celui al statutului”. Conform Nomenclatorului Unităţilor Teritoriale Statistice (NUTS) care identifică unitãţile administrativ teritoriale în funcţie de dimensiunea teritoriului există: nivelul localităţii, nivelul departamental/judeţean şi nivelul regional.


Adunarea Regiunilor Europei (ARE) a definit regiunile ca fiind „entităţi politice de nivel inferior statului, care dispun de anumite competenţe exercitate de un guvern care, la rândul lui, este responsabil în faţa unei adunări alese în mod democratic”.


Carta  Comunitară a Regionalizării defineşte regiunea  ''ca  un  teritoriu care formează, din punct de vedere geografic, o unitate netă sau un ansamblu similar de teritorii în care există continuitate, în care populaţia posedă anumite elemente comune şi care doreşte să-şi păstreze specificitatea  astfel rezultată şi să o dezvolte cu stopul de a stimula procesul cultural, social şi economic". Regiunea reprezintă un nivel administrativ care îşi are locul în ierarhia administrativă pe o poziţie imediat inferioară nivelului central.  


În accepţiunea Consiliului Europei, regiunea este unitatea  administrativ-teritorială  situată imediat sub nivelul statului – unitar, federal etc. - care are o autoritate aleasă a administraţiei publice şi mijloace financiare de susţinere a acestei autorităţi. Prin urmare, regiunea  reprezintă un nivel administrativ care este situat în ierarhia administrativă pe o poziţie imediat inferioară  nivelului central.


Putem defini regionalizarea ca fiind procesul prin care se realizează instituirea unei capacităţi de acţiune autonomă, ce are ca obiectiv promovarea unui teritoriu, infranaţional (subnaţional) sau supralocal, prin mobilizarea mecanismului sau economic şi, daca este cazul, a resorturilor de solidaritate locală sau regională, precum şi a dezvoltării potenţialului sau. Acest proces poate fi realizat fie prin intermediul instituţiilor preexistente, fie prin realizarea unei noi împărţiri teritoriale destinate să răspundă mai bine obiectivelor. Acest proces este însă întotdeauna condiţionat de constrângerile pe care le exercită cadrul politic şi instituţional, a cărui evoluţie poate fi guvernată de o serie de tendinţe. Crearea şi organizarea regiunilor după modelul colectivităţilor teritoriale reprezintă de fapt o trăsătură particulară a acestui proces.


Uniunea Europeană a considerat regiunea ca fiind “eşalonul imediat inferior celui al statului” eşalon care, în funcţie de competenţele care i-au fost acordate în cadrul sistemelor centralizate sau pe care şi le-a acordat în cadrul sistemelor federale, gestionează pe plan administrativ şi politic o comunitate teritorială a cărei dimensiune variază foarte mult. Comparând această definiţie cu cea formulată de Consiliul Europei se remarcă faptul că ea are un caracter administrativ, folosind drept criteriu de apreciere a regiunii, competenţele de care aceasta dispune. Deasemenea, se remarcă aceeaşi lipsă de preocupare privind dimensiunea regiunii. De altfel, în practică, regiunile diferă extraordinar de mult din punct de vedere al dimensiunii geografice sau al populaţiei. La nivel european, un astfel de exemplu îl poate reprezenta comparaţia între cantoanele elveţiene, cu o populaţie de câteva zeci de mii de locuitori şi landurile germane, cu o populaţie care ajunge în unele cazuri (Bavaria spre exemplu) la câteva zeci de milioane de locuitori.


În abordarea acestei problematici se impune o distincţie clară între cele două noţiuni - regionalizare şi regionalism -  concepte ce descriu două mişcări în plan regional între care există o interacţiune inevitabilă. 



Regionalizarea urmăreşte, de cele mai multe ori, reducerea dezechilibrelor economice regionale şi o dezvoltare armonioasă a întregului teritoriu naţional în timp ce regionalismul implică o oarecare putere de decizie a regiuni în ceea ce priveşte afacerile de interes regional şi afirmarea identităţii sale (în ceea ce priveşte cultura, particularităţi lingvistice, etnice, tradiţii, etc.). 


Nu întotdeauna regionalizarea răspunde şi se mulează pe cerinţele regionalismului. Există o mare varietate de abordări teoretice cu privire la regionalism - regionalizare.


Regionalismul, în special în Europa, a devenit un concept tot mai larg acceptat atât ca o formă de descentralizare care întăreşte şi democratizează puterea statală, cât şi pentru îmbunătăţirea formelor instituţionalizate de cooperare internaţională.


În acelaşi timp, trebuie operată o distincţie între regionalism - termen întâlnit în discursul politic, a cărui finalitate poate conduce la federalizare (un ansamblu teritorial construit pe baze istorice şi culturale, care dobândeşte competenţe în materie de politici publice – este cazul landurilor germane), şi regionalizare care este o acţiune administrativă, ce vizează crearea de spaţii mai mari de cooperare şi, nu în ultimul rând, definirea unor noi unităţi administrativ-teritoriale. Termenul regionalizarea este, în general, înţeles drept crearea unui nivel nou în organizarea teritorială a unui stat; instituţiile noi pot varia în privinţa responsabilităţilor şi autorităţilor create, acestea fiind întotdeauna supraimpuse instituţiilor locale existente.   


Regionalizarea este un proces pe termen lung, prin care statul introduce un al doilea nivel de guvernare în organizarea sa teritorială, cu tot ceea ce presupune acest lucru: crearea instituţiilor regionale şi transfer de competenţe administrative la nivel regional. Regionalizarea reflectă o tendinţă crescândă de identificare a unor instituţii cu o regiune, dar această idee şi acele instituţii fiind extrem de eterogene de la o ţară la alta. Termenul de regionalizare a devenit mai larg şi presupune un proces prin care se creează o capacitate sub-naţională dar supra-locală pentru acţiuni de dezvoltare a unei zone geografice specifice. Acest proces se poate baza pe sistemul politic-administrativ existent sau poate da naştere unei organizaţii teritoriale noi care ar putea susţine mai bine scopul creşterii socio-economice şi a dezvoltării echilibrate.


Repartizarea competenţelor între regiuni şi statul central este una  dintre problemele cele mai importante şi mai delicate ale organizării regionale a statului. În statele Uniunii Europene, organizarea administrativă şi gradul de descentralizare sunt rezultatul unui proces care combină evoluţiile istorice cu necesitatea existenţei unui nivel administrativ inferior celui naţional, dar superior celui local. Acest nivel fie dispune de o mare autonomie în statele federale (Germania, Austria, Belgia) şi regionalizate (Spania, Italia, Marea Britanie), fie constituie o structură subordonată statului naţional care există doar din raţiuni administrative ca în cazul statelor unitare (Grecia, Irlanda).

 
Fenomenul de descentralizare a statului naţional se manifestă şi în Europa de Est în care sens ţările din regiune care au aderat la UE după 2004 şi-au creat regiuni de dezvoltare economică pentru a permite implementarea asistenţei financiare, unele mergând chiar spre o anume formă de regionalizare politică cum este cazul Cehiei.  


Elaborarea unei definiţii a regiunii care să fie unanim acceptată este deosebit de dificilă, datorită diversităţii perspectivelor din care această noţiune este abordată. Totuşi, definiţiile atribuite regiunii de diferitele instituţii europene, conţin o serie de elemente comune. Acestea sunt, în principal, spaţiul (cu limite mai mult sau mai puţin prezente), colectivitatea umană care ocupă acel spaţiu şi care posedă caracteristici specifice precum şi o anumită unitate sau identitate şi competenţele atribuite regiunii. Regiunile pot avea înţelesuri diverse: o regiune poate fi definită ca o zonă de teritoriu cu un ansamblu de caracteristici interne, distincte şi consistente, fie ele fizice sau umane, şi care îi conferă o anumită unitate semnificativă şi care o disting, pe de altă parte, de alte zone învecinate. Numărul de criterii care pot contribui la delimitarea unei regiuni este nesfârşit: atribute fizice, caracteristici socio-economice, de limbă etc. şi tot nesfârşit poate fi numărul de tipuri de regiuni: regiuni aglomerate, regiuni în declin, regiuni geografice, regiuni istorice, regiuni naturale, regiuni de planificare, regiuni subdezvoltate etc.

3.2 Scurt istoric al constituirii regiunilor

Concepţia de regiune, ca entitate politică sau administrativă, este o idee recentă. Cea mai mare parte a statelor europene erau şi sunt încă astăzi state unitare, în care s-a impus, în mod progresiv, ideea că respectivele colectivităţi locale trebuie să administreze în mod liber problemele locale.

 
Statele federale reprezintă însă excepţia. În Elveţia şi Germania federalismul a reprezentat modul prin care s-a realizat proiectul politic naţional în cursul secolului al XIX-lea. În Austria federalismul a fost introdus în statul republican prin Constituţia din 1920, odata cu transformarea landurilor în state federale, în timp ce Belgia, ultimul dintre statele federale din Europa, s-a caracterizat, începând cu 1993, printr-o ampla dezvoltare a regionalismului, care îşi pune astăzi amprenta asupra modului de funcţionare a instituţiilor. Italia însă a fost singura ţară în care Constituţia prevedea instituirea regiunilor, în timp ce în celelalte state europene regiunea nu exista decât ca un cadru de acţiune economică a puterii centrale. O excepţie o reprezintă însă Spania, unde, în baza Constituţiei din 1978 prin care se restabilea democraţia, s-au recunoscut drepturile istorice ale anumitor regiuni.


Regionalizarea a luat naştere ca urmare a unor realităţi istorice constituite pe parcurs din diferite cauze, cât şi pentru a soluţiona conflicte născute sau accentuate prin excesiva centralizare a administraţiei, pentru a combate birocraţia şi corupţia, pentru a reduce distanţa dintre factorii de decizie şi cei ale căror interese se cer a fi corect înţelese şi tratate corespunzător.


Regionalizarea  este,  în  fapt,  rezultatul tendinţei  de  evoluţie  a organizării  teritoriale  în statele europene  de astăzi. De altfel, în ziua de azi, putem vorbi de o "Europa a regiunilor"  în care regiunile  reprezintă  colectivitatea  publică  ce răspunde  nevoii de teritorializare  a anumitor politici comunitare.
3.3 Tipuri de regionalizare 


Procesul de regionalizare s-a realizat în mod diferit de la o ţară la alta în funcţie de modul de organizare statală (stat unitar sau federal), de cadrul legislativ, de componenta etnică şi tradiţiile istorice. Astfel, se consideră că există următoarele tipuri de regionalizări:

- regionalizare politică - (Spania şi Italia);

- regionalizare încorporată, rezultat al creării statului unitar prin unirea mai multor componente care îşi păstrează o anumită individualitate (Regatul Unit al Marii Britanii şi al Irlandei de Nord);

- regionalizare diversificată, cu cadre regionale stabilite atât după criteriul teritorial şi politic cât şi după criterii precum limba şi cultura (Belgia);

- regionalizare administrativă clasică, prin descentralizare, înfiinţându-se regiunile drept colectivităţi teritoriale autonome din punct de vedere administrativ (Franţa);

- regionalizare funcţională, prin desconcentrare, constituind regiunile în calitate de simple circumscripţii ale administraţiei de stat (Grecia);

- regionalizare prin cooperare, în care regiunile reprezintă forme instituţionalizate de cooperare între colectivităţi teritoriale locale (România). 


Din punct de vedere analitic, conceptul de regionalizare consideră regiunea drept una dintre cele mai bune forme de organizare spaţială a informaţiei, iar regiunile funcţionale sunt socotite de importanţă majoră pentru procesul şi obiectivele planificării dezvoltării.  Regiunea cuprinde o parte dintr-un teritoriu (stat, continent, zonă geografică etc.) caracterizată prin anumite particularităţi şi colectivitatea care trăieşte în acest teritoriu. Termenul de regiune are o arie de aplicabilitate foarte vastă. Din acest punct de vedere există trei categorii de regiuni:

• regiunile din interiorul statelor;

• regiunile care cuprind mai multe state dintr-o anumită zonă geografică ( ex. Benelux, grupul Visegrad, grupul ţărilor din zona Mării Negre );

• regiunile transfrontaliere, care grupează zone geografice pe de o parte şi de alta a frontierelor de state, legate prin tradiţie, limbă, religie, cultură etc.

Din punct de vedere al statutului juridic, termenul de regiune ca şi cel de regionalizare acoperă realităţi politice si administrative extrem de diferite dacă ne gândim la statele europene. 

Astfel, regionalizarea
 poate fi: 

• regionalizare administrativă; 

• regionalizare prin intermediul colectivităţilor locale; 

• descentralizare regională; 

• regionalizare politică sau autonomie regională (regionalism instituţional) 

• regionalizare prin intermediul autorităţilor federale.

În legătura cu aceste cinci forme ale regionalizării se impun câteva precizări: 

• În primul rând, trebuie subliniat faptul ca federalismul nu este o forma de regionalizare. Dimpotrivă, statul federal reprezintă acel mod de organizare a statului în care structurile şi sistemul sau de funcţionare pot fi afectate de regionalizare sub diferite forme. 


• În al doilea rând, regionalizarea nu este întotdeauna omogena. Un stat poate să cunoască, pe întreg teritoriul sau, mai multe forme de regionalizare, în funcţie de problemele la care trebuie sa răspundă şi de particularităţile pe care trebuie sa le ia in considerare. În Marea Britanie se regăsesc astăzi nu mai puţin de trei forme diferite de regionalizare. 


• În al treilea rând, un stat poate cunoaşte, în mod succesiv, mai multe tipuri de regionalizare. De exemplu, în Franţa a existat o regionalizare administrativa înainte de introducerea descentralizării regionale actuale. Pe de alta parte, formele pe care le cunoaşte regionalizarea într-un stat nu depind numai de problemele de ordin socio-economic, ci şi de o serie de alţi factori, specifici fiecărei ţări, cum ar fi concepţia despre stat (a societăţii şi a elitelor politice), circumstanţele politice, gradul de integrare naţională. 

• În al patrulea rând, daca cele cinci tipuri de regionalizare se disting prin poziţia pe care o ocupa puterea centrală şi administraţiile de stat, trebuie precizat că acestea nu sunt niciodată absente, chiar daca ele pot fi limitate în statele în care autonomia regională este puternică. Indiferent de modul in care se prezintă situaţia, regionalizarea nu conduce la omiterea rolului pe care îl joacă statul în dezvoltarea regională. 

3.3.1 Regionalizarea administrativă

Prin regionalizarea administrativă se înţelege delegarea de către stat a autorităţilor subordonate guvernului sau a organismelor care se constituie la nivel local, care, deşi sunt înzestrate cu o anumita autonomie juridica, totuşi acţiunile lor sunt controlate de către stat; prin funcţiile şi atribuţiile pe care le deţin, acestea au ca scop promovarea dezvoltării economice regionale şi se bazează, în final, pe mobilizarea colectivităţilor locale şi a organizaţiilor economice. O situaţie asemănătoare se regăseşte în Luxembourg unde guvernul a delimitat patru asemenea regiuni dar suprafaţa mica a statului nu face necesară înzestrarea acestora cu instituţii proprii. 


În Franţa a existat, mai întâi, o regionalizare administrativă caracterizată prin instituirea prefecturilor de regiune. Colectivităţile locale şi interesele lor economice şi sociale erau reprezentate printr-o comisie consultativă, care funcţiona pe lângă prefectul regiunii; în anumite regiuni au fost introduse structuri de mobilizare a dezvoltării economice cu scopul de a promova interesele economice ale regiunii. Logica era, totuşi, aceea a centralizării iar dezvoltarea era condusă de către stat. Situaţia a început să se schimbe odata cu evoluţia economică din cursul anilor ’70 şi prin reforma descentralizării care a început în 1982. 
Dintre toate acestea a continuat să funcţioneze doar prefectul regiunii, care era însărcinat cu punerea în practică a politicii naţionale şi comunitare ce privea dezvoltarea economică şi socială şi amenajarea teritoriului. 


Deşi Germania este un stat federal, landurile care o compun sunt adesea asimilate regiunilor, putându-se vorbi, intr-o oarecare măsura, de o regionalizare administrativa internă în landurile cele mai întinse. 


În Uniunea Europeana, regionalizarea administrativa caracterizează astăzi Grecia, Portugalia, Marea Britanie, Suedia, Slovacia, Slovenia, Ungaria, Estonia si Lituania. 


În Grecia, administraţia descentralizată a statului este însărcinată cu dezvoltarea regională în cele 13 regiuni administrative. Secretarul general al regiunii este asistat de un consiliu regional consultativ care este format din reprezentanţii colectivităţilor locale. Acestea sunt, în mod egal, reprezentate în consiliul de administraţie al Casei Regionale de Dezvoltare. 


În Suedia, dezvoltarea regională se caracterizează prin faptul ca există un guvernator de district care are o serie de atribuţii, dar interesele locale sunt reprezentate în consiliul de administraţie care îl asista. 


În Scoţia şi Ţara Galilor din Marea Britanie, regionalizarea este administrativă, în 1994 fiind introduse nouă birouri regionale ale guvernului, cărora li s-au adăugat, în aprilie 1999, cele noua agenţii de dezvoltare regională. 


În Portugalia, crearea regiunilor administrative, constituite ca noi colectivităţi teritoriale, a fost respinsa prin referendumul din 8 noiembrie 1998. În schimb, există cinci comisii regionale de coordonare, organe descentralizate, însărcinate cu punerea în aplicare a planului de dezvoltare regională sub autoritatea ministrului echipamentelor, amenajării şi administrării teritoriului. 


În Slovacia, reforma din 1996 a împărţit teritoriul in opt regiuni şi, cu această ocazie, s-a mărit numărul circumscripţiilor administrative de la 26 la 79. Este de remarcat prezenta birourilor administrative regionale care sunt organizate după modelul birourilor administrative ale circumscripţiilor, acestea din urmă corespunzând unei forme de organizare mai vechi, asemănătoare cu cea din imperiul austriac. Biroul administrativ regional este însărcinat să coordoneze activitatea colectivităţilor locale în ceea ce priveşte dezvoltarea regională. 


În Ungaria, divizarea teritoriala în opt regiuni administrative, care fusese introdusă în 1990, a fost abandonată în 1994. Atribuţiile regiunilor au fost preluate, la nivel provincial, de biroul administrativ public al provinciei, iar legea a sporit în 1996 rolul provinciilor (colectivităţi locale) în materie de dezvoltare regională, ceea ce corespunde, în fapt, descentralizării. 


În ceea ce priveşte Estonia, politica de dezvoltare regională nu a modificat organizarea teritorială a ţării. In 1995 au fost create doua organisme centrale: Consiliul consultativ de politica regională pentru coordonarea interministerială a dezvoltării regionale şi Agenţia Estoniana de Dezvoltare Regională. Politica statului este pusă în aplicare, la nivelul a cincisprezece circumscripţii, de către un guvernator. O situaţie asemănătoare se regăseşte şi în Lituania, unde punerea în aplicare a politicii de amenajare a teritoriului şi de dezvoltare regională este condusă de un guvernator la nivelul unităţilor administrative superioare (provincii/departamente). 


Ca o concluzie, se poate spune ca regionalizarea administrativă nu corespunde neapărat situaţiei în care colectivităţile locale au o putere mult diminuată. În contexte, în mod evident, diferite, autorităţile locale din Portugalia si Marea Britanie dispun de reale mijloace de acţiune. În al doilea rând, regionalizarea administrativă este centrată pe dezvoltarea regională, fiind completată, în unele cazuri, cu descentralizarea anumitor funcţii administrative. In al treilea rând, regionalizarea administrativă necesită instituţii sau mecanisme care implică, intr-o anumita măsură, colectivităţile locale în politica de dezvoltare regională, deşi acestea rămân sub controlul puterii centrale. În ultimul rând, regionalizarea administrativa reprezentă, în toate cazurile (exceptand Suedia si Marea Britanie), un răspuns la nevoia de a pune în aplicare politicile comunitare de coeziune. În Slovenia, acest tip de regionalizare este susţinut de instanţele centralizate: Consiliul de dezvoltare regională, care funcţionează pe lângă guvern şi Agenţia de dezvoltare regională. 


3.3.2 Regionalizarea pe baza cooperării intre colectivităţile locale 


Regionalizarea se realizează prin intermediul colectivităţilor locale existente, ce dispun de atribuţii extinse şi de un câmp larg de acţiune, care să le permită astfel îndeplinirea obiectivelor şi cooperarea într-un cadru mai larg. Aceasta forma de regionalizare diferă de cea administrativă prin faptul că regionalizarea se înfăptuieşte prin intermediul instituţiilor descentralizate care acţionează într-un cadru de putere propriu. 


Acest tip de regionalizare se întâlneşte frecvent in statele Uniunii Europene: Germania, Danemarca, Finlanda, Irlanda, Ungaria.


În Irlanda şi în Finlanda regionalizarea este organizată pe întreg teritoriul ţării pe baza cooperării intre colectivităţile locale. În Irlanda au fost create, în 1994, opt autorităţi regionale dar, cu toate acestea, numeroase probleme ale dezvoltării regionale sunt în sarcina unor agenţii specializate. Autorităţile regionale acţionează pe întreg teritoriul ţării fiind administrate de un consiliu şi joacă un rol important în executarea programelor comunitare. În Finlanda există douăzeci de consilii regionale pe întreg teritoriul ţării, ca urmare a aplicării legii din 1994 privind dezvoltarea regională. Pe lângă acestea, sunt prezente şi aşa-numitele sindicate ale comunelor, create prin acordul unanim al comunelor care le compun. Membrii consiliilor regionale sunt aleşi de câtre consiliile municipale. 


În Danemarca, situaţia este puţin diferită deoarece dezvoltarea regională intră în competenţa celor paisprezece comune provinciale (amtskommun), în timp ce în Germania acest tip de regionalizare se caracterizează prin cooperarea dintre colectivităţile locale din landuri. 


În Ungaria, legea din 1996 privind amenajarea teritoriului a încredinţat provinciilor responsabilitatea dezvoltării regionale. Acestea au ca scop stabilirea unui plan de dezvoltare şi, de asemenea, crearea de asociaţii intercomunale de dezvoltare regională. Dezvoltarea regională poate să dea naştere unei cooperări voluntare între provincii, care stabilesc, în această situaţie, un consiliu de dezvoltare regională (la ora actuala exista doua: Budapesta şi Lacul Balaton). 


Având in vedere cele prezentate, putem spune ca situaţia cea mai des întâlnită este cea în care regionalizarea se bazează pe crearea instituţiilor comune colectivităţilor locale. Aceasta demonstrează ca circumscripţiile colectivităţilor locale, de la al doilea ca şi de la primul nivel, nu răspund bine regionalizării.
 În al doilea rând, se poate observa că oraşele şi cooperarea intercomunală pot să-şi asume funcţiile regionalizării, precum în Ungaria şi Germania. În al treilea rând, toate instituţiile prin care se realizează regionalizarea pe baza cooperării între colectivităţile locale au ca scop protejarea drepturilor şi a autonomiei colectivităţilor pe care le regrupează: resursele provin de la colectivităţile asociate şi sunt relativ puţin importante, competenţele lor sunt limitate, iar instituţiile regionalizării sunt o formă de cooperare intercomunala. Într-o oarecare măsura, acest tip de regionalizare este limitat, mai ales că respectivele colectivităţi locale nu dispun de instituţii puternice şi de competenţe suficiente. 


3.3.3 Descentralizarea regională 


Descentralizarea regionala se referă la constituirea unei noi colectivităţi teritoriale la nivel superior nivelului colectivităţilor teritoriale existente, aceasta fiind considerată regiune. Regiunea capătă expresie instituţională specifică, ce se caracterizează prin aplicarea regimului general al colectivităţilor teritoriale. Ea formează o noua categorie de colectivităţi teritoriale, care au aceeaşi natură juridică ca şi colectivităţile teritoriale existente, dar care se disting printr-o circumscripţie mai larga şi prin competenţele lor, prin care se urmăreşte dezvoltarea economică. Deşi acest tip de regionalizare modifică organizarea teritorială, ea se înscrie în ordinea constituţională a statului unitar. 


Printre statele Uniunii Europene, Franţa este singura care a pus în practică, pe deplin, aceasta concepţie. Prin aplicarea legii din 2 martie 1982 şi după alegerile regionale din 1986, Franţa numără 25 de regiuni. Acestea beneficiază de principiul liberei administrări a colectivităţilor teritoriale, care fusese consacrat de Constituţie, mai întâi pentru districte, departamente şi alte teritorii. Principiul liberei administrări nu reprezintă prin el însuşi o sursa de putere. El nu implică exercitarea unei anumite puteri legislative într-o măsura mai mare. Din punct de vedere al competenţelor, puterea normativă a regiunii este, de fapt, mai redusă decât cea a districtelor şi departamentelor şi decât cea a primarului. Regiunile nu pot exercita şi nu-şi pot atribui tutela asupra colectivităţilor locale de pe teritoriul lor.


În Portugalia, „regiunile administrative”, prevăzute de Constituţie pe teritoriul continental şi pe care instituţionalizarea concretă le-a refuzat prin referendumul organizat o dată cu aplicarea revizuirii constituţionale din 1997, corespundeau acestui tip de regionalizare. 


Descentralizarea regională se întâlneşte azi în Ţara Galilor din Marea Britanie, în Suedia, Polonia, Cehia, Slovacia. 


În ceea ce priveşte Ţara Galilor, aceasta dispune de o adunare regională aleasă prin sufragiu direct şi de atribuţii administrative extinse, dar, prin instituţiile sale, prin absenţa puterii legislative şi prin dependenţa financiară de puterea centrală, ea are toate caracteristicile unei autorităţi locale britanice, stabilită pentru un teritoriu vast, Tara Galilor în ansamblu, în limitele sale istorice.


În Suedia, organizarea teritorială a ţării este în plină discuţie începând cu 1992, făcând loc unor rapoarte şi dezbateri numeroase. Este de subliniat faptul că, în lipsa unei reorganizări teritoriale în ansamblu, în 1995 s-a dezvoltat foarte mult cooperarea regională între districte. 


Polonia si Cehia s-au orientat, de asemenea, către descentralizarea regională. În Polonia, prin reforma din 1998, au fost create şaisprezece provincii în locul celor 49 care existau din 1975. Provincia este una dintre colectivităţile teritoriale a cărei constituire este permisă prin constituţie. Administraţia teritorială a statului este organizată la nivelul provinciei sub autoritatea conducătorului acesteia, care exercită controlul asupra colectivităţii teritoriale respective. 
Cât priveşte Cehia, o lege constituţională adoptată în 1997 prevedea constituirea colectivităţilor teritoriale de nivel superior, prevăzute de Constituţie, sub forma a trei regiuni, capitala Praga fiind plasată la acelaşi nivel. 


Toate exemplele de descentralizare regională prezentate au numeroase trăsături comune, în ciuda eterogenităţii contextelor instituţionale. Regiunile sunt administrate de un consiliu ales prin sufragiu universal, direct. Acestea nu exercită nici o putere normativă. Ele dispun de competenţe administrative extinse în domenii esenţiale ale vieţii economice şi sociale, dar legea orientează politica lor câtre dezvoltarea regională. Aceasta se observă, în special, în legile franceze si poloneze. Descentralizarea regională presupune adoptarea unor dispoziţii de natură să protejeze autonomia colectivităţilor locale existente: interdicţii privind tutela unei colectivităţi teritoriale asupra alteia în Franţa, participarea comunelor la formarea consiliilor regionale conform dispoziţiilor constituţiei portugheze, etc. Regiunile nu au, în general, competenţe privind organizarea teritoriului, decât dacă este vorba de propriile lor servicii administrative. Totuşi, Ţara Galilor are dreptul de a face propuneri de lege în Parlamentul din Westminster. Autonomia financiară a regiunilor este limitată, cu excepţia Franţei şi Suediei, unde regiunea sau districtul exercită o putere fiscală semnificativă. 
3.3.4 Regionalizarea politică sau autonomia regională (regionalismul instituţional)

Acest tip de regionalizare este prezentat ca un model, fiind adesea idealizat. El se întâlneşte doar în anumite state din Uniunea Europeană, dar sub forme extrem de diferite. 


Din punct de vedere juridic, regionalizarea politică se caracterizează, în comparaţie cu descentralizarea regională, prin atribuirea puterii legislative unei adunări regionale, care dispune de competenţe vaste, al căror conţinut este definit şi garantat prin Constituţie sau cel puţin printr-un text de natură constituţională iar pentru exercitarea competenţelor se constituie un executiv, care prezintă caracteristicile unui guvern regional. 


Faţă de descentralizarea regională, regionalizarea politică afectează structura statului şi îi modifica Constituţia. Regionalizarea politică domină organizarea teritorială a statului în Spania, în Italia şi, de asemenea, şi în Belgia, deşi aceasta din urmă are, începând cu 1993, o alcătuire federală. Acest tip de regionalizare este prezent şi în alte state, dar numai în anumite părţi ale teritoriului: Marea Britanie şi Portugalia. 


Regionalizarea politică se diferenţiază de statul federal sub diferite aspecte: regiunile nu reprezintă state iar alcătuirea rămâne, în principiu, cea a statului unitar. Este de remarcat că în Spania există teama că îmbinarea dintre federalism si regionalizare să nu ameninţe integritatea teritorială. În comparaţie cu statul federal, regionalizarea politică nu se caracterizează printr-o dublă putere constituantă: regiunile sunt „regii” prin statut, supuse votului din parlamentul naţional, dar nu au o constituţie, aşa cum au cele din statul federal. Deşi există forme multiple de cooperare instituţională între stat şi regiuni, acestea din urmă nu participă la exercitarea puterii legislative naţionale prin reprezentare proprie. În principiu, puterea judiciara este unică, fiind organizată de către statul central. Aceasta regulă nu este însă absolută. De exemplu, Scoţia posedă o organizare judiciară şi un sistem juridic distinct, sub numeroase aspecte, faţă de cel al Angliei, deşi acesta este supus controlului Camerei Lorzilor. În sfârşit, daca federalismul implică egalitatea în drepturi a statelor membre, regionalizarea politică se traduce, în general, prin asimetria instituţiilor şi a competenţelor. De asemenea, regionalizarea politică poate afecta, în anumite state, doar o parte a teritoriului, în timp ce în altele ea caracterizează întreg teritoriul, cum este cazul Italiei şi al Spaniei. 
3.3.5 Regionalizarea prin intermediul autorităţilor federale 

Statul federal este, adesea, perceput printr-o serie de idei false, care constituie un obstacol în înţelegerea raporturilor pe care acesta le are cu regionalizarea. Statul federal este, deseori, considerat ca fiind opus statului-naţiune şi este prezentat drept un răspuns la regionalism, pentru că el permite concilierea uniunii respective, dar cu respectarea particularităţilor. El este, de multe ori, înţeles ca fiind tipul de stat caracterizat printr-o descentralizare sporită, funcţionând pe principiul garantării autonomiei unităţilor care îl compun. 


Federalismul are în fapt, raporturi complexe cu regionalismul şi regionalizarea. În primul rând, statul federal nu se opune statului-naţiune. În anumite contexte istorice el reprezintă chiar un mod de integrare naţională. Nu se poate nega faptul ca Statele Unite, Elveţia, Germania reprezintă naţiuni, deşi organizarea lor politică admite anumite concepţii despre legislaţie şi despre suveranitate care diferă de cele instituite în Franţa sau în Anglia. În aceste ţări construcţia statului modern se realizează prin intermediul federalismului. Dar nu există nici un exemplu de stat naţional pe care federalismul să-l fi protejat de tensiunile care îi marchează existenţa. 


Un stat federal poate fi afectat de regionalism sau de regionalizare ca oricare alt tip de stat. Aceasta deoarece statele federale se nasc dintr-o uniune de state, care reprezintă de fapt entităţi politice, acestea prezentând ele însele o serie de particularităţi regionale şi etnice. 


În Belgia, regionalismul este cel care a condus la federalizarea statului, în scopul de a mari autonomia unităţilor componente, un exemplu fiind cazul Flandrei şi, de asemenea, în scopul de a permite constituirea unei structuri capabile să accepte această autonomie sporită. În această situaţie, soluţia era cea de stat federal, care să permită astfel entităţilor care revendică autonomie sporită să acceadă, în mod progresiv, la calitatea de stat. 


În ceea ce priveşte Germania şi Austria, acestea se caracterizează prin îmbinarea revendicării privind o mai mare participare la afacerile europene cu dorinţa de promovare a unei reforme federale care sa întărească poziţia landurilor în ordinea internă. Landurile au început să se teamă de posibilitatea diminuării competenţelor lor, situaţie care ar fi putut rezulta ca urmare a integrării europene şi, în special, a Actului unic. Ele au fost împotriva acestei evoluţii şi chiar au căutat să o oprească. Prin promovarea principiului subsidiarităţii în landurile germane, la mijlocul anilor ’80, prin stabilirea unui Comitet al Regiunilor, în special la insistenţele lor, prin articolul 203 din Tratatul Comunităţilor Europene care permitea tuturor statelor membre să fie reprezentate în Consiliu printr-o personalitate cu rangul de ministru în organizarea internă, landurile urmăreau să-şi îndeplinească obiectivele prezentate anterior. În Germania, landurile au avut mult de câştigat odata cu adoptarea articolului 23 din Legea fundamentală, iar revizuirea constituţională din 1994 n-a modificat, decât într-o mică măsură, repartizarea competenţelor între federaţie şi landuri. În Austria însă, landurile au obţinut o îmbunătăţire doar în ceea ce priveşte situaţia resurselor, în timp ce transferul anumitor responsabilităţi federale către autorităţile locale este, întotdeauna, un subiect de dezbatere. 


În concluzie, federalismul nu este expresia instituţională a regionalismului sau a regionalizării. Dar statul federal nu este ferit de presiunile regionaliste, el fiind adesea supus tendinţei de regionalizare. În anumite situaţii, structurile federale au permis însă reducerea tensiunilor datorate regionalismului dar, în altele, nu au putut împiedica dislocarea statului. În măsura în care regionalizarea răspunde evoluţiilor socio-economice, ea determină adaptări funcţionale în sistemul federal, fie la nivelul relaţiilor dintre Federaţie, Landuri si Uniunea Europeană, fie la nivelul colectivităţilor locale. Dar aceasta regionalizare a statului federal sau a colectivităţilor locale este uşor absorbită de structurile federale, a căror stabilitate nu reuşeşte să o afecteze. 

3.4. Regionalizarea – element de integrare în Uniunea Europeană


Regionalizarea statelor este acum considerată ca un element al integrării, prin stabilirea unui raport Comunitate-Regiune care are ca scop corectarea sau prevenirea dezechilibrelor regionale, acordând legitimitate regiunilor si acelor instituţii care le reprezintă interesele. Acest proces este gândit ca un factor de democratizare si de valorificare a „specificităţilor culturale”. Lărgirea politicii regionale spre o politica de coeziune şi reforma acesteia este o modalitate de a modera si echilibra efectele realizării pieţei interne, care va implica o liberalizare a forţelor pieţei. 


Regiunile care intră în componenţa statelor au o deosebită importanţă dacă sunt privite prin prisma etapelor  pe care trebuie să le parcurgă statele pentru integrarea lor în Uniunea Europeană. Pe de altă parte, se asigură un tratament egal din punctul de vedere al sprijinului financiar pe care U.E. îl acordă statelor membre şi regiunilor acestora, iar pe de altă parte se creează posibilitatea unor colaborări eficiente între regiunile statale. Regiunile vor  participa activ la construirea Europei unite şi reclamă un loc bine definit în structurile instituţionale şi procesele decizionale. După intrarea în vigoare a Tratatului de la Maastricht, regiunile au devenit, de fapt şi de drept, unul din pilonii integrării europene. În prezent Europa este alcătuită dintr-un veritabil mozaic de regiuni. Regiunile reprezintă rezultatul diversităţii socio-economice şi culturale a societăţii. Europa nu va putea exista decât cu respectarea acestei diversităţi.


Prin urmare, o ţară care doreşte să se integreze în Uniunii Europene trebuie să adopte spiritul şi realităţile europene, să dezvolte o politică regională coerentă şi activă, pregătindu-şi, in acelaşi timp, teritoriul pentru a corespunde cerinţelor formulate de Uniune. 

3.5. Modele teoretice ale regionalizării


3.5.1. Regiuni cu puterea de a promulga legislaţie primară, a căror existenţă este garantată de Constituţie sau un Acord Federal şi care nu pot fi interogate împotriva dorinţei lor


( Competenţe - Regiunile au puterea de a adopta legislaţie primară în ariile competenţelor lor. Acestea sunt date de Constituţie, care poate califica puterea de a adopta legislaţia primară. Regiunile pot avea puteri în adoptarea de legislaţie secundară în cadrul de acţiune a legislaţiei primare promulgată de parlamentul naţional.


Regiunile pot avea puteri delegate să legifereze. În exercitarea tuturor puterilor lor, regiunile au spaţiu de manevră în a lua în considerare propriile condiţii de particularitate.


( Instituţii - Regiunile au un corp legislativ ales prin sufragiu universal direct. Acest corp instituţional adoptă reguli de procedură şi îşi organizează liber propria activitate.


Regiunile au o structură executivă (membri aleşi sau numiţi), purtătoare de responsabilitate. Reprezentanţii regionali aleşi trebuie să fie capabili să-şi exercite funcţiile în mod liber. Aceştia primesc o alocaţie bănească. Ei se bucură de imunitate comparabilă cu cea a membrilor parlamentului naţional.


( Finanţe - Resursele proprii ale regiunilor derivă din taxe şi alte surse. Regiunile iau parte la un sistem de egalizare în cooperare cu statul. Regiunile primesc transferuri de fonduri din partea statului (granturi) pentru proiecte sau nevoi specifice (fonduri direcţionate), pentru scopuri general operaţionale (fonduri nedirecţionate), pentru acoperirea costului îndeplinirii funcţiilor delegate.


3.5.2. Regiuni cu puterea de a promulga legislaţie primară, a căror existenţă nu este garantată de Constituţie sau un Acord Federal


( Competenţe - Regiunile pot legifera în concordanţă cu modalităţi variate, în domenii în care statul nu are competenţă exclusivă. Ele pot exercita puteri delegate de către stat.


( Instituţii - Regiunile au un corp legislativ (adunare regională) ales prin sufragiu universal, direct. Executivul este răspunzător în faţa adunării regionale. Reprezentanţii regionali aleşi se pot bucura de anumite imunităţi şi garanţii în exercitarea funcţiilor lor.


( Finanţe - Resursele proprii provin din fonduri nedirecţionate din partea statului, venituri statale din taxe (exclusiv direcţionate către regiuni), venituri din perceperea de taxe (care sunt stabilite de către regiuni). Nu există sistem de echilibrare financiară pentru regiuni. Totuşi, la pregătirea fondurilor destinate regiunilor se ţine seama de diferenţierile de populaţie şi de dezvoltare economice. Regiunile primesc alocaţii (granturi) direcţionate sau nedirecţionate din partea statului.

3.5.3. Regiuni cu puterea de a promulga legislaţie în conformitate cu cadrul stabilit de legislaţia naţională, a căror existenţă este garantată de Constituţie


( Competenţe - Regiunile au propriile lor competenţe, stabilite în Constituţie sau dreptul naţional, cât şi competenţe delegate de către stat. Ele îşi exercită competenţele deopotrivă prin legislaţie şi reglementări.


( Instituţii - Regiunile au un corp legislativ ales prin sufragiu universal direct. Ele au un executiv răspunzător în faţa adunării regionale. Legea prevede incompatibilităţi între funcţiile reprezentanţilor aleşi sau executivului regional şi alte funcţii alese sau anumite profesii.


( Finanţe - Resursele proprii ale regiunilor provin dintr-un procentaj sau o sumă adăugată (fixată de regiuni) la anumite taxe sau venituri colectate de stat şi din taxe regionale. Sistemele de egalizare pe verticală sunt disponibile pentru regiuni. Regiunile primesc alocaţii generale sau direcţionate pentru obiective specifice (prevăzute să sprijine costul pentru implementarea sarcinilor delegate).

3.5.4. Regiuni cu puterea de a promulga legi şi/sau alte acte legislative

regionale, în conformitate cu cadrul stabilit de legislaţia naţională, a căror existenţă nu este garantată de Constituţie


( Competenţe - Regiunile au propriile lor competenţe, stabilite de lege, cât şi competenţe delegate de către stat. Exercitarea competenţelor legislative poate fi reglementată de către legislaţia statală.


( Instituţii - Regiunile au un corp legislativ ales prin sufragiu universal direct. Acesta îşi adoptă propriile reguli de procedură. Executivul regional cuprinde membri, aleşi în întregime sau parţial de către adunarea regională, care sunt responsabili în faţa acestei adunări. Reprezentanţii regionali aleşi se pot bucura de protecţie legală, garanţii în exercitarea serviciului lor precum şi de remuneraţii sau alocaţii băneşti. Serviciul acestora poate fi incompatibil cu alte funcţii alese.


( Finanţe - Regiunile nu pot percepe taxe statale pentru beneficiul lor. Resursele regionale provin din: fonduri nedirecţionate de la guvernul central, fonduri direcţionate pentru proiecte sau politici specifice, un procent din anumite taxe naţionale, venituri din funcţionarea întreprinderilor regionale. Regiunile pot beneficia de sistemul de echilibrare financiară sau de proceduri speciale de finanţare pentru cazul în care se manifestă diferenţe de populaţie şi de dezvoltare economică. Ele primesc, de asemenea, granturi direcţionate sau nedirecţionate.


3.5.5. Regiuni cu putere decizională (fără putere legislativă) şi consilii alese direct de către populaţie


( Competenţe - Regiunile au putere de decizie şi de reglementare, fără a avea putere legislativă în implementarea competenţelor ce le revin. Ariile lor de competenţã sunt înscrise în Constituţie şi/sau legislaţia naţionalã. Regiunile pot avea puteri delegate lor de către autorităţile centrale. Ele pot, de asemenea ca, pe baza unui acord, să împartă anumite puteri cu autorităţile centrale.


( Instituţii - Regiunile au un corp deliberativ ales pe bazele unui sufragiu universal. Ele au de asemenea instituţii executive distincte. Sunt alese în întregime sau în parte de către corpul deliberativ. Reprezentanţii regionali aleşi pot primi alocaţii băneşti.


( Finanţe - Regiunile au resurse proprii provenite (inter alia) din impozite, taxe şi venituri fiscale. Ele beneficiază de un sistem de echilibrare în conformitate cu legea. Pot primi fonduri direcţionate şi nedirecţionate.


3.5.6. Regiuni cu putere decizională (fără putere legislativă) şi consilii alese de către autorităţile locale competente


(  Competenţe - Toate puterile regiunilor sunt puteri delegate. Ele pot fi delegate de către guvernul central sau de către autorităţile locale. Regiunile nu au puteri legislative. Puterile regionale sunt bazate pe legislaţia naţională şi decretele guvernamentale. Regiunile au o largă posibilitate de acţiune să adapteze exercitarea competenţelor la condiţiile lor specifice.


( Instituţii - Corpurile deliberative nu sunt înfiinţate pe baza unor alegeri directe prin sufragiu universal. Ele sunt alese/numite de către autorităţile locale. Regiunile au un executiv responsabil în faţa corpului deliberativ.


( Finanţe - Regiunile pot avea propriile resurse dar nu pot percepe impozite. Ele au parte de un sistem de egalizare financiară în cooperare cu statul. Alocaţiile financiare către regiuni sunt, de regulă, cu caracter general şi sunt direcţionate nu mai în cazuri specifice.
4. Clasificarea NUTS şi LAU


Politica regională a UE este determinantul apariţia zonelor statistice şi dezvoltarea statisticii regionale. În acest sens, statisticile regionale trebuie să permită atât măsurarea situaţiei economice regionale, cât şi fundamentarea criteriilor de intervenţie ale UE.


În acest scop, Parlamentul European şi Consiliul Uniunii Europene au aprobat, la 26 mai 2003, Regulamentul (CE) Nr. 1059/2003 privind instituirea unui nomenclator al unităţilor teritoriale de statistică (NUTS). Regulamentul a fost adoptat pentru a dispune de date statistice comparabile pe ansamblul Uniunii  Europene. El prevede „cel puţin trei niveluri ierarhice de detaliere”, bazate pe componenţa teritorială actuală a regiunilor de nivel NUTS 3. Articolul 2 al Regulamentului precizează: „NUTS este un nomenclator ierarhic” cu 3 nivele de unităţi teritoriale şi anume – NUTS 1, NUTS 2 şi NUTS 3 (articolul 2). Definirea acestor unităţi teritoriale „se bazează în principal pe unităţile administrative existente în statele membre” (articolul 3 din Regulament).


Clasificarea NUTS (Nomenclatorul Unităţilor Teritoriale folosit în Statistică)
 este un sistem ierarhic de împărţire a teritoriului economic
 al Uniunii Europene, în scopul de:


( a colecta, dezvolta şi armoniza statisticile regionale UE;


( a elabora analize socio-economice asupra regiunilor; 


( a proiecta politicile regionale ale Uniunii.


NUTS este o structură unitară, logică şi coerentă a distribuţiei teritoriale la nivelul Uniuni Europene în scopul elaborării unui sistem regional de statistică pentru analize economice, precum şi pentru aplicarea politicii de dezvoltare regională la nivelul fiecărei ţări.   


Regulamentul precizează o valabilitate a clasificării de cel puţin trei ani. Valabilitatea asigura o stabilitate a datelor referitoare la aceeaşi unitate regională pentru o anumită perioadă de timp, lucru crucial pentru statistici.


Cu toate acestea, uneori, interesele naţionale impuneau schimbarea împărţirii regionale a unei ţări. Când acest lucru se întâmpla diviziunea teritorială în cauză informa Comisia Europeană cu privire la modificările petrecute. Comisia, la rândul său modifica clasificarea de la sfârşitul perioadei de stabilitate în conformitate cu normele regulamentului NUTS.


Un prim amendament (Regulamentul Comisiei (CE) nr. 105/2007), a fost înlocuirea versiunii NUTS 2003 cu versiunea din 2006, la 1 ianuarie 2008. Acest amendament a fost precedat de completările la clasificarea NUTS cu împărţirile regionale din ţările care au aderat la UE în 2004 şi 2008 (Regulamentul Comisiei (CE) nr. 1888/2005 şi Regulamentul Comisiei (CE) nr. 176/2008).


Al doilea amendament (Regulamentul UE nr. 31/2011) a fost adoptat de Comisie şi este în vigoare de la 1 ianuarie 2012.


Regulamentul NUTS defineşte pragurile minime şi maxime ale populaţiei pentru dimensiunea regiunilor NUTS, astfel:

	Nivel
	Numărul minim de populaţie
	Numărul maxim de populaţie

	NUTS 1
	3 milioane
	7 milioane

	NUTS 2
	800.000
	3 milioane

	NUTS 3
	150.000
	800.000



Analiza economico-socială a regiunilor se realizează la toate cele trei nivele teritorial-statistice şi urmăreşte identificarea problemelor regionale ale UE (prin analiza comparativă a regiunilor de nivel NUTS 1), a problemelor regionale ale statelor membre şi candidate (prin analiza comparativă a regiunilor de nivel NUTS 2), precum şi a problemelor locale ale acestora (prin analiza comparativă a regiunilor de nivel NUTS 3).   


Statisticile regionale la nivelurile NUTS 2 şi NUTS 3 sunt folosite de Comisia Europeană pentru stabilirea eligibilităţii regiunilor de a primi sprijin financiar din Fondurile Structurale.  Astfel, cea mai mare parte a acestor fonduri este alocată regiunilor (Obiectiv 1 – Convergenţă), regiuni clasificate numai la nivelul teritorial-statistic NUTS 2.  Nivelul teritorial-statistic NUTS 2 reprezintă cel mai important element al politicii de dezvoltare regională fiind esenţial pentru ţările membre ale UE deoarece criteriile de alocare a Fondurilor Structurale se bazează pe indicatori statistici calculaţi la acest nivel.


Potrivit clasificării NUTS actuale, valabilă începând cu 1 ianuarie 2012, până la 31 decembrie 2014, există:


- 97 regiuni la nivelul NUTS 1;


- 270 regiuni la nivelul NUTS 2;


- 1294 regiuni la nivelul NUTS 3. 


De menţionat că NUTS este o clasificare ierarhică care subdivizează fiecare stat membru într-un număr de regiuni de nivel 1 NUTS. Fiecare din acestea este apoi subdivizată în regiuni de nivel 2 NUTS, şi acestea, la rândul lor – în regiuni NUTS de nivel 3.  


Din 1988, Comisia Europeană publică periodic (din trei în trei ani) un raport privind situaţia socio-economică şi dezvoltarea regiunilor NUTS din ţările membre, de la nivelul NUTS 1 la nivelul NUTS 3, iar pentru nivelul NUTS 4 şi NUTS 5, sunt utilizate unităţile administrativ naţionale ale fiecărui stat denumite LAU 1 pentru NUTS 4 şi LAU 2 pentru NUTS 5.



O analiză comparativă succintă asupra numărului de unităţi administrativ teritoriale şi numărul de regiuni NUTS 2 în mai multe state membre UE, pune în evidenţă următoarele concluzii:


- 8 state au numărul de unităţi administrativ teritoriale egal cu numărul de regiuni NUTS 2: Austria (7), Portugalia (7), Olanda (12), Grecia (13), Polonia (16), Spania (19), Franţa (26), Marea Britanie (37);


- 3 state au mai puţine unităţi teritorial administrative decât regiuni NUTS 2: Belgia (3 regiuni – 10 NUTS 2), Germania (16 landuri – 41 NUTS 2), Italia (20 regiuni – 21 NUTS 2);


- există state în care numărul de unităţi administrativ teritoriale este mai mare decât numărul de regiuni NUTS 2: Cehia are 8 NUTS 2, la fel ca România, dar are 14 unităţi teritorial administrative (faţă de 42).


În România, o regiune NUTS 2 cuprinde 2,693 milioane persoane, asemănătoare ca dimensiuni cu: Polonia (2,383 mil. persoane), Spania (2,362 mil. persoane), Franţa (2,455 mil. persoane).


Pentru a satisface exigenţele statisticilor la nivel local, Eurostat a instituit un sistem de unităţi administrative locale (LAUs) compatibile cu NUTS.
 
La nivel local, au fost definite două niveluri de unităţi administrative locale (LAU):


• Nivelul superior LAU (LAU nivel 1, compatibil cu fostul nivel NUTS 4) este stabilit pentru cele mai multe ţări, dar nu pentru toate.


• Nivelul inferior LAU (LAU nivel 2, compatibil cu fostul nivel NUTS 5) -  este format din municipalităţi sau unităţi echivalente din cele 27 de state membre ale UE.


Regulamentul NUTS prevede pentru statele membre UE să trimită listele exhaustive ale acestor unităţilor administrative locale la Eurostat. Dacă sunt disponibile, Eurostat primeşte date administrative de bază suplimentare prin intermediul listelor anuale LAU, respectiv populaţia totală și suprafaţa la nivelul LAU 2
.

Numărul şi denumirea regiunilor NUTS şi entităţilor LAU în UE se prezintă în anexă.

CAP II. FIŞE DE ŢARĂ

FRANŢA

( Legislaţie aplicabilă  
Legislaţia specifică administraţiei publice include următoarele acte normative:


• Constituţia; 


• Legea din 22 martie 1890; 


• Legea din 31 decembrie 1966 privind crearea comunităţilor urbane; 
• Legea Administrării Teritoriale a Republicii din 6 februarie 1992 privind crearea comunităţilor de comune; 

• Codul General de Administrare Teritorială aprobat prin Legea din 21 februarie 1996; 


• Legea Chevènement  din 12 iulie 1999 de sprijinire şi simplificare a cooperării intercomunale; 


• Legea din 13 august 2004 pentru facilitarea intercomunalităţii, încurajarea fuzionărilor de grupuri şi împărţirea serviciilor între comune şi comunităţi.  


( Administraţia publică - Potrivit prevederilor legale, nivelurile administraţiei în Republică sunt următoarele:


• Administraţia centrală; 


• Municipalităţile (communes) – cu vocaţie în principal în ce priveşte managementul terenului şi facilităţilor locale; 


• Departamentele (districte administrative)  - cu vocaţie în ce priveşte distribuţia ajutorului social; 


• Regiunile – cu competenţe legate de planificarea şi dezvoltarea economică.   


Între niveluri primează principiul egalităţii, neexistând o subordonare ierarhică.  

(

Constituţia Republicii Franceze din anul 1958, cunoscută sub numele de Constituţia celei de-a V-a Republici, aşa cum a fost modificată ultima oară prin Legea constituţională nr.2008-724 din 23 iulie 2008
, consacră, în mod neechivoc, tradiţia multiseculară de stat unitar a Franţei. Ca argument de text cităm din art.1: "Franţa este o Republică indivizibilă…". 


În acelaşi timp, Constituţia consacră şi descentralizarea. Astfel, în finalul art.1 se precizează că statul francez are o organizare descentralizată. Art.72 şi art.72-2 precizează conţinutul acestei descentralizări, după cum urmează: 


( Colectivităţile teritoriale locale sunt comunele, departamentele, regiunile, colectivităţile cu statut special şi colectivităţile de peste mări; 


( Colectivităţile teritoriale locale au competenţă administrativă generală, astfel încât pot decide în toate problemele care pot fi rezolvate mai bine la nivelul lor;


( Colectivităţile teritoriale locale se administrează liber prin consilii alese şi dispun de puterea de reglementare necesară pentru a-şi exercita atribuţiile;


( Nicio colectivitate teritorială locală nu poate exercita vreo tutelă asupra altei colectivităţi teritoriale locale;


( Reprezentantul statului în teritoriu (prefectul) exercită controlul administrativ asupra colectivităţilor teritoriale locale;


( Colectivităţile teritoriale locale au resurse proprii, de care pot dispune liber, în condiţiile legii;


( Orice transfer de competenţă de la stat la colectivităţile teritoriale locale este însoţit de atribuirea resurselor utilizate de stat pentru exercitarea competenţei respective, înainte de descentralizare.

( Istoria regionalizării în Franţa


În Franţa, o administraţie centrală efectivă a fost introdusă la începutul secolului al XVII-lea de către cardinalii Richelieu si Mazarin. Aceştia au introdus o serie de reprezentanţi permanenţi numiţi intendenţi şi care, pe măsura creşterii prerogativelor cu care au fost înzestraţi, au devenit adevăraţi administratori. Astfel, la mijlocul secolului al XVII-lea, aceşti administratori vizau, impuneau şi colectau taxele, conduceau organele politiei locale, păstrarea ordinii şi sistemul judiciar.


Ludovic al XIV-lea şi ministrul sau Colberte au intuit faptul ca aceşti administratori pot să acumuleze o putere care să-i facă greu controlabili şi au încercat să le limiteze atribuţiile. Colberte a introdus o cerinţă de rapoarte privind activitatea lor ducând astfel la crearea unei întregi reţele de funcţionari subordonaţi, la apariţia unor birouri administrative teritoriale şi la nivel central. Ludovic al XIV-lea a creat o serie de ministere pe care le-a conectat la reţeaua administrativă teritorială. Procesul de centralizare a statului nu a reuşit sa elimine toate vechile centre de putere feudale. Mai mult, monarhia, din nevoia continuă de bani, a trecut la vânzarea unor funcţii şi privilegii. Au fost create o serie de categorii favorizate care, in timp, au acumulat putere si influenţă. Sistemul administrativ a scăpat de sub control in timpul lui Ludovic al XV-lea si al XVI-lea. Doar odată cu revoluţia franceză s-a schimbat percepţia generală privind administraţia. Guvernele revoluţionare franceze au încercat să descentralizeze administraţia prin instituirea guvernămintelor locale.


După preluarea puterii, Napoleon a restructurat din temelii sistemul administrativ, fracţionalizându-l. Departamentele create au fost puse sub administrarea unor prefecţi care se aflau sub un strict control centralizat, palier care deţinea şi o considerabilă putere. Sistemul a funcţionat atât de bine încât după restauraţie monarhia l-a păstrat
.


Perioada interbelică şi epoca modernă marchează un lung şir de încercări de descentralizare şi regionalizare, notabile fiind următoarele momente:

( 1919 - De-a lungul secolului XIX ideea regionalizării a făcut obiectul multor dezbateri si propuneri dar, în 1919, aceasta capătă o formă concretă. Clémentel,  pe atunci ministru al comerţului, propune constituirea a 15 “regrupări economice regionale” pentru reconstituirea ţării după primul război mondial. Astfel, la origine, regiunea era văzută esenţialmente ca o instituţie cu vocaţie economică destinată reconstrucţiei Franţei.

( 1954 - La sfârşitul celei de-a patra Republici, ideile regionale căpăta concreteţe datorită necesitaţii amenajării teritoriului şi planificării urbane. Are loc  dezvoltarea unei ”regionalizări funcţionale”, releu necesar pentru administraţia economica situată între stat şi departament.


Începând din 1954, se formează asociaţiile având ca obiectiv dezvoltarea economică a unei regiuni. Ele au fost definite, la sfârşitul anului 1954, “comitete de expansiune economică”. Stabilirea programelor de acţiune regională a fost prevăzută în decretul lege din 30 iunie 1955, urmat de o hotărâre din 28 octombrie 1956 care delimita 23 de regiuni de programe. Aceasta evoluţie continuă şi in 1958 cu crearea “planurilor regionale de dezvoltare economică şi socială şi de amenajare a teritoriului”.

( 1958 - Constituţia din 4 octombrie 1958 conţine două serii de dispoziţii privind comunităţile teritoriale:

• Articolul 72 prevedea noţiunile categoriale - comune, departamente, teritoriile de peste mare;

• Articolul 34 stipula ca făcând parte dintre principiile fundamentale definite de lege, "administrarea liberă a comunităţilor locale, a competenţelor şi resurselor lor".

( 1964 - Doua decrete, din 7 ianuarie 1959 si 2 iunie 1960, defineau cadrul celor 21 de circumscripţii de acţiune regională (CAR): circumscripţii instituţionalizate prin decretul din 14 martie 1964, având în fruntea lor prefecţi de regiune, asistaţi de Comisii de dezvoltare economică regională care reuneau aleşi şi profesionişti în domeniul economic.

( 1972 - la 2 aprilie 1969, Generalul de Gaulle declara: “apariţia regiunii: iată marea reforma pe care trebuie să o aducem Franţei”. Respingerea, la referendumul din 27 aprilie 1969, a proiectului Generalului de Gaulle care viza deopotrivă crearea de veritabile colectivităţi teritoriale regionale şi reforma Senatului, marchează o etapa foarte importanta. Adunarea generală trebuia să cuprindă, conform acestui proiect, pe de o parte aleşi (deputaţi ai regiunii şi reprezentanţi ai colectivităţilor locale) şi, pe de altă parte, consilieri regionali, reprezentând interesele economice şi sociale. Refuzul acestui proiect a cântărit greu asupra viitorului ideii de regionalizare. El explica de ce crearea unei instituţii regionale descentralizate nu s-a făcut, prin legea din 5 iulie 1972, decât sub forma unei instituţii publice cu competenţe foarte limitate şi despre care legea prevedea ca nu va dispune de servicii proprii.


Totuşi, la iniţiativa preşedintelui Pompidou, mişcarea de descentralizare va continua cu legea din 5 iulie 1972 care creează instituţii publice regionale cu o structura deliberativa, Consiliul regional, asistate de o structură consultativă, Comitetul regional economic si social (CRES).

Structura regională, aşa cum se prezintă astăzi, începea atunci să se definească, dar executivul regional era in continuare reprezentat de prefect, numit de către stat, însărcinat sa pregătească şi să execute concluziile deliberării din Consiliul regional.


În regiunea Nord-Pas de Calais, Consiliul regional, instalat în ianuarie 1974, cuprindea 108 membri (parlamentari, reprezentanţi ai consiliilor regionale din nord si din Nord-Pas de Calais, reprezentanţi ai oraşelor cu mai mult de 30.000 de locuitori şi ai comunelor urbane din Lille si Dunkerque) şi era prezidat de Pierre Mauroy.

( 1980 - Comunităţile teritoriale sunt abilitate să voteze ratele fiecărei taxe pe care o primesc şi să decidă asupra unui anumit număr de abrogări permise de lege (Legea din 10 Ianuarie 1980).

( 1982 - Deceniul 1970 – 1980 marchează convertirea stângii la opţiunea regionalistă. O propunere de lege socialistă asupra descentralizării statului este depusă în Parlament la începutul anilor ’80. După alternanţa din anul 1981, noul guvern elaborează un proiect de lege pe tema drepturilor şi libertăţilor comunelor,  departamentelor şi regiunilor, care a devenit legea din 2 martie 1982. 


Legiferarea descentralizării, care autorizează transferul puterilor statului către entităţile teritoriale alese promovează principiului subsidiarităţii. Din acel moment, preşedintele Consiliului regional pregăteşte şi execută concluziile deliberărilor adunării regionale. Tutela prefectorală este suprimată.


Preşedintele Consiliului Judeţean devine executivul comunităţii departamentale conform Legii din 15 Aprilie 1982.


Potrivit organizării administrativ-teritoriale actuale, în Franţa (ne referim numai la partea continentală a Franţei) există 21 regiuni (la acestea se adaugă Corsica, precum şi 4 regiuni monodepartamentale şi 4 teritorii de peste mări),  96 departamente şi 36.763 comune
. Menţionăm că funcţionează peste 15.000 de organisme de cooperare intercomunală.

( Repartizarea atribuţiilor între nivelurile administraţiei publice locale.  
În Franţa, atribuţiile transferate colectivităţilor teritoriale locale sunt, de regulă, obligatorii, sunt numai de natură administrativă şi sunt stabilite prin lege.


Guvernul francez, dar şi doctrina, au manifestat un interes deosebit pentru o repartizare “carteziană” a competenţei, pe cele trei niveluri ale administraţiei publice locale. Astfel, s-au realizat analize funcţionale pentru a determina un “bloc de competenţă” cât mai omogen, pentru fiecare nivel de administraţie publică.


S-a ajuns astfel la următoarea repartizare de principiu:


( la nivel regional  – atribuţii caracteristice rolului de reflecţie, dezvoltare şi impulsionare a activităţilor economico-sociale;


( la nivel departamental – atribuţii caracteristice misiunii de solidaritate şi echilibrare intercomunală;


( la nivel comunal – atribuţii caracteristice “controlului solului”, adică cea mai mare parte a atribuţiilor din domeniul urbanismului şi responsabilitatea utilităţilor de detaliu.


Cu toate acestea, o mare parte a atribuţiilor se realizează în comun. Cel mai elocvent exemplu îl constituie educaţia. În acest domeniu, statul şi-a păstrat responsabilitatea pentru organizarea generală a învăţământului, pentru recrutarea, gestionarea şi salarizarea cadrelor didactice. Celelalte niveluri au preluat fiecare atribuţiile privind investiţiile şi cheltuielile de funcţionare corespunzătoare învăţământului de un anumit grad.


Pentru îndeplinirea, în bune condiţii a atribuţiilor descentralizate au fost prevăzute, prin lege, trei principii: 

· interdicţia exercitării tutelei unei colectivităţi teritoriale locale asupra alteia;

· compensarea financiară a transferului de atribuţii, pe baza cheltuielilor efectuate de stat la data transferului;

· transferul bunurilor, personalului şi serviciilor corespunzătoare, precum şi a puterii normative necesare pentru exerciţiul competenţei transferate. 

( Administraţia publică locală de nivel intermediar 

 
Regiunea este colectivitatea teritorială locală situată la al doilea nivel intermediar. În Franţa sunt 21 de regiuni cu un statut unic, la care se adaugă Corsica, având un statut special de autonomie.


Dintre principalele atribuţii ale regiunii menţionăm: adoptarea bugetului regiunii, organizarea serviciilor administrative regionale, dezvoltarea economică, elaborarea planului de dezvoltare regională, organizarea şi finanţarea transporturilor (inclusiv căi ferate), amenajarea teritoriului regiunii, învăţământul profesional şi calificarea prin ucenicie.


Organul deliberativ al regiunii este Consiliul regional, compus din consilieri aleşi prin sufragiu universal direct, pe departamente, pentru un mandat de 5 ani, care lucrează în şedinţe publice
. Consilierii regionali aleg, dintre ei, Preşedintele Consiliului, care este autoritatea executivă. Consiliul regional are o Comisie permanentă, formată din Preşedintele Consiliului, un anumit număr de vicepreşedinţi şi alţi membri, stabiliţi de Consiliu. Această Comisie exercită atribuţii delegate de Consiliu.


Preşedintele poate delega semnătura
 pentru unele acte sau poate delega anumite atribuţii
 vicepreşedinţilor.

 
La nivelul regiunii s-a păstrat de la origini, de când aceasta era o instituţie publică având ca misiune dezvoltarea economică, o structură specifică şi anume Comitetul economic şi social. Acesta este alcătuit din membri desemnaţi de organismele cu caracter economic, social, profesional, educativ, ştiinţific, cultural şi sportiv din regiune. El este consultat, în prealabil, asupra problemelor care se supun deliberării consiliului regional. Statul este reprezentat de prefectul de regiune, care îşi exercită autoritatea asupra serviciilor deconcentrate ale ministerelor de la nivel regional. Prefectul regiunii este prefectul departamentului în care îşi are sediul regiunea şi are autoritate ierarhică asupra prefecţilor celorlalte departamente ale regiunii.


Colectivitatea teritorială locală situată la primul nivel intermediar este departamentul. Departamentele franceze au acelaşi statut, cu excepţia Parisului, care este oraş-departament.


În Franţa continentală (Franţa metropolitană fără Corsica), suprafaţa medie a unui departament este de 5.965 km². La recensământul din 1999, populaţia medie a unui departament din Franţa continentală era de 511.012 locuitori. 


Dintre principalele atribuţii ale departamentului menţionăm: adoptarea bugetului departamentului, organizarea serviciilor administrative departamentale, acordarea unor ajutoare sociale şi asigurarea unor servicii sociale, asigurarea unor servicii medicale, asigurarea transportului şcolar din afara perimetrelor urbane, realizarea programelor de echipare a localităţilor rurale, elaborarea planurilor de urbanism departamentale, protecţia mediului.


Autoritatea deliberativă a departamentului este Consiliul general. Acesta este ales prin vot direct, în cadrul unor circumscripţii electorale denumite cantoane (cantoanele nu au semnificaţie administrativă, fiind simple circumscripţii electorale). Consilierii generali sunt aleşi pentru un mandat de 6 ani, jumătate din numărul lor reînnoindu-se la fiecare 3 ani
. Consiliul general lucrează în şedinţe publice.


Executivul colectivităţii departamentale este Preşedintele Consiliului general, ales dintre membrii consiliului la fiecare reînnoire a acestuia.


Mai există un organ colegial, denumit “Comisia permanentă”, format din Preşedintele Consiliului general, un anumit număr de vicepreşedinţi şi alţi membri, desemnaţi de Consiliul general. Comisia permanentă exercită atribuţiile delegate de Consiliul general.


Preşedintele poate delega semnătura pentru unele acte sau poate delega anumite atribuţii vicepreşedinţilor.

 
La nivel departamental, statul este reprezentat de prefect, care îşi exercită autoritatea asupra serviciilor desconcentrate ale ministerelor, organizate la nivelul departamentului respectiv, asistat de către unul sau mai mulţi subprefecţi, în funcţie de numărul de centre distincte din departament.


Oraşul de reşedinţă al departamentului este numit prefectură (franceză: préfecture) iar departamentul este împărţit în mai multe arondismente (între unul şi şapte). Capitala aronsidmentului se numeşte sub-prefectură (franceză: sous-préfecture). Departamentele sunt mai departe sub-divizate în cantoane şi comune, acestea din urmă fiind conduse de către un consiliu municipal.

( Administraţia publică locală de bază
 
Colectivităţile locale de bază sunt comunele. Ele sunt de mai multe categorii: comune rurale, care se împart în comune cu o populaţie sub 3.500 de locuitori şi comune cu o populaţie de peste 3.500 locuitori, şi comune urbane. Ele au, în principiu, acelaşi statut, cu anumite diferenţieri pe categorii, cu excepţia oraşelor: Paris, Lyon şi Marsilia. 


Comuna exercită două categorii de atribuţii: atribuţii proprii şi atribuţii delegate. Dintre principalele atribuţii proprii menţionăm: adoptarea bugetului comunei, organizarea serviciilor administrative ale comunei, gestiunea patrimoniului comunal, transportul şcolar din cadrul perimetrelor urbane, acordarea unor ajutoare de urgenţă, elaborarea planurilor intercomunale de dezvoltare, elaborarea planurilor de urbanism locale şi eliberarea autorizaţiilor de construire. Atribuţiile delegate sunt stabilite prin diverse acte normative speciale, şi dintre acestea menţionăm: activitatea de stare civilă, publicarea legilor şi a diverselor acte de aplicare emise de organele statului, executarea unor măsuri de asigurare a ordinii publice şi pregătirea alegerilor. 


La nivelul comunei, funcţionează două autorităţi reprezentative: Consiliul municipal şi Primarul. 


Consiliul municipal este autoritatea deliberativă, cu competenţă generală, care lucrează în şedinţe publice. Consilierii municipali sunt aleşi prin sufragiu universal direct, pentru un mandat de 6 ani. Consiliul poate organiza diverse comisii, compuse din consilieri, care au ca misiune analiza unor probleme şi iniţierea de proiecte de hotărâre. Ele nu au atribuţii decizionale. Utilizarea acestui tip de comisii a devenit o practică în comunele urbane. 


Executivul comunal este Primarul, ales de Consiliul municipal dintre membrii săi. Chiar dacă este ales în mod indirect, Primarul este un personaj puternic. El conduce şedinţele Consiliului municipal şi aduce la îndeplinire hotărârile acestuia, ceea ce îi conferă poziţia de şef al serviciilor administraţiei municipale. El are şi atribuţii proprii, fie în calitate de autoritate executivă a comunei, cum este cazul eliberării autorizaţiilor de construire şi menţinerii ordinii publice, fie în calitate de reprezentant al statului în comună, cum este cazul executării legilor şi a hotărârilor de Guvern
. Tot ca reprezentant al statului, Primarul are calitatea de ofiţer de poliţie judiciară şi ofiţer de stare civilă. 


Dacă atribuţiile ce revin comunei se exercită în regim de autonomie, atribuţiile delegate de stat sunt supuse subordonării ierarhice. Primarul este ajutat de un număr de viceprimari desemnaţi de Consiliul municipal dintre membrii săi, cărora le poate delega semnătura pentru anumite acte sau le poate delega unele atribuţii.

( Relaţiile dintre autorităţile administraţiei publice locale şi controlul exercitat de stat

Între autorităţile colectivităţilor teritoriale locale intermediare de nivel diferit, precum şi între acestea şi autorităţile administraţiei publice locale de bază nu există raporturi de subordonare. Există însă relaţii de colaborare între colectivităţile teritoriale locale, care se concretizează într-o gamă largă de forme asociative.


Controlul administrativ general asupra actelor autorităţilor administraţiei publice locale este un control de legalitate a posteriori şi se exercită de prefect. Prefectul poate ataca, în faţa tribunalului administrativ,actul pe care îl consideră ilegal. Atacarea actului nu implică suspendarea sa de drept.


În ceea ce priveşte controlul jurisdicţional, acesta este exercitat de tribunalele administrative, care nu fac parte din autoritatea judecătorească, instanţa supremă fiind Consiliul de Stat. În acest sens, trebuie precizat că Franţa este autoarea dualismului jurisdicţional.


Faţa de cele prezentate putem afirma că Franţa este exemplul european tipic de armonizare a unităţii statului cu o descentralizare administrativă accentuată.


După cum arată Alain Delcamp
, Franţa este statul unitar clădit pe o centralizare multiseculară, care a realizat o importantă descentralizare în favoarea autorităţilor teritoriale alese.


Prin descentralizare se realizează transferul unei părţi a competenţei statului în favoarea autorităţilor locale alese, din raţiuni de eficienţă şi eficacitate, precum şi pentru a lărgi democraţia prin apropierea deciziei de cetăţeni.
Regatul Unit al Marii Britanii Şi Irlandei de Nord


( Legislaţie aplicabilă -  Actele normative relevante pentru prezentul studiu sunt:

• Actul Administraţiei Locale din anul 1972; 

• Actul Administraţiei Locale din anul 2000, cu modificările şi completările ulterioare; 

• Actul Comunităţilor Durabile 2007; 

• Declaraţia de politică pentru Comunităţi Puternice şi Prospere din Octombrie 2006; 

• Actul Administraţiei Locale, Dezvoltării Economice şi Construcţiilor 2010. 
( Administraţia publică - Potrivit prevederilor art. 1 din Actul Administraţiei Locale 2000, autoritate locală înseamnă:

1) În ce priveşte Anglia:  

a) Consiliu de comitat; 

b) Consiliu de district; 

c) Consiliu de diviziune a Londrei; 

d) Consiliul Comun al Londrei în capacitatea sa de autoritate locală; 

e) Consiliul Insulelor Scilly;  

2) În ceea ce priveşte Ţara Galilor, un consiliu de comitat sau un consiliu orăşenesc.   


Din anul 2000 au fost realizate Parteneriate Strategice Locale (Local Strategic Partnerships – LSP) care reunesc reprezentanţi ai sectorului public, mediului de afaceri, voluntari pentru rezolvarea problemelor locale, alocarea de fonduri, stabilirea de strategii şi iniţiative. Acestea sunt denumite Parteneriate de Planificare Comunitară în Scoţia şi Comitete de Servicii Locale în Ţara Galilor.

(

Regatul Unit al Marii Britanii şi al Irlandei de Nord este un stat independent compus din patru ţări tradiţionale: Anglia, Scoţia, Ţara Galilor şi Irlanda de Nord, precum şi din mai multe teritorii dependente.


După cum se ştie, Marea Britanie nu dispune de o Constituţie scrisă. Constituţia sa este formată dintr-un ansamblu de reguli şi principii cutumiare (convenţii constituţionale) şi dintr-o serie de texte scrise, inaugurate de Magna Carta, în 1215.


Principiul constituţional fundamental este cel al suveranităţii Parlamentului, potrivit căruia acesta are puterea de a legifera pentru  întreg teritoriul Marii Britanii (Anglia, Ţara Galilor, Irlanda de Nord şi Scoţia) şi în orice domeniu, ceea ce demonstrează caracterul unitar al statului. Dar, în virtutea aceleiaşi suveranităţi, Parlamentul poate legifera în mod diferit pentru anumite părţi ale teritoriului şi poate, de asemenea, să delege anumite atribuţii unor organe regionale, ceea ce conferă specificitate modelului britanic. Astfel, unitatea statului britanic, spre deosebire de alte state unitare, este însoţită de diversitatea dreptului. De pildă, dreptul englez diferă în mod evident de dreptul scoţian.


Reforma administrativă din 1997 a condus la crearea Adunării Naţionale Galeze, care are competenţă de reglementare secundară, la crearea Parlamentului Scoţian, care are atât competenţă de reglementare primară, cât şi secundară, şi la crearea Adunării semi-autonome din Irlanda de Nord, care are, de asemenea, atât competenţă de reglementare primară, cât şi secundară. Ca urmare a înfiinţării acestor autorităţi şi având în vedere competenţele lor, am fi tentaţi să situăm Marea Britanie în rândul statelor regionale. Cu toate acestea, Marea Britanie rămâne totuşi un stat unitar, dar cu o configuraţie originală, deoarece are, în continuare, „un singur centru de impulsuri politice şi guvernamentale”. Atribuţiile autorităţilor regionale sunt delegate de Parlament, în virtutea suveranităţii sale, şi pot fi retrase oricând, cum de altfel s-a şi întâmplat cu Adunarea semi-autonomă din Irlanda de Nord, care a fost suspendată în perioada februarie – iunie 2000. De asemenea, Parlamentul Marii Britanii poate legifera oricând în domeniile pe care le-a delegat, legea sa având prioritate asupra oricăror alte reglementări.

( Sistemul administrativ – teritorial

Subdiviziunile Regatului Unit sunt complexe, pe mai multe niveluri şi neuniforme, fiind diferite în Anglia, Scoţia, Ţara Galilor şi Irlanda de Nord. Subdiviziunile au evoluat natural în structura actuală pe parcursul a câteva sute de ani.
Recent, nivelelor tradiţionale comitate şi parohii civile le-a fost redusă importanţa în avantajul altor subdiviziuni ca oraş, district sau regiune.
1. Anglia
Anglia nu are un legislativ sau un guvern care să fie responsabil pentru întreaga ţară, spre deosebire de celelalte trei ţări, ci este condusă de Parlamentul Regatului Unit şi implicit de Guvernul Regatului Unit. Sunt discuţii privind crearea fie a unui parlament separat, fie privind acordarea unor puteri legislative celor nouă regiuni ale Angliei. În afară de Londra, puterile regiunilor sunt foarte limitate.

Regiunea Londrei este divizată în City of London şi 31 de Burguri ale Londrei ce sunt numite împreună Londra Mare şi sunt administrate de Autoritatea Londrei Mari.

Celelalte regiuni sunt formate din comitate ce pot fi metropolitane sau ne-metropolitane. Acestea sunt la rândul lor subdivizate în districte (ce pot fi numite oraşe, burg-uri, burg-uri regale, burguri metropolitane sau simplu districte). În unele locuri, comitatele şi districtele funcţionează împreună, ca o autoritate unitară.

Sub nivelul districtelor funcţionează, fără o distribuţie uniformă sau care să acopere întreg teritoriul, nivelul parohiilor civile. Consiliile parohiilor civile sau consiliile oraşelor există în principiu doar pentru oraşe mici şi în mediul rural, fiind rar întâlnite în oraşele mari şi interzise în interiorul Londrei Mari.

Din punct de vedere administrativ, Anglia este divizată în entităţi subnaţionale ce pot fi grupate pe patru niveluri. Diverse legislaţii au creat entităţi subnaţionale alternative la diferite nivele.

Cel mai înalt nivel de diviziune administrativă a Angliei este regiunea (în număr de nouă) ce conţine unul sau mai multe comitate. Toate au acelaşi statut, dar doar regiunea Londra Mare are un nivel substanţial de autonomie administrativă locală. De asemenea, regiunile variază foarte mult atât în ceea ce priveşte populaţia cât şi suprafaţa ocupată.

Anglia este divizată în Comitate Ceremoniale, numite uneori Comitate Geografice sau simplu comitate. Fiecare comitat are numit un Lord Locotenent care este reprezentantul Coroanei Britanice în respectivul comitat. Aceste comitate sunt folosite de majoritatea oamenilor pentru a se descrie locul unde locuiesc în Anglia. Cu toate acestea, multe nu sunt utilizate ca subunităţi administrative, deoarece fie sunt prea mari, fie includ arii urbane foarte populate.

Din considerente administrative, Anglia este divizată în patru tipuri de subunităţi naţionale la nivelul comitatelor ce sunt folosite pentru administraţie locală.
Există şase comitate metropolitane, fiecare divizat în districte metropolitane, numite burg-uri, care acoperă zonele urbane mari cu excepţia Londrei. 

Comitatele shire sunt cunoscute din punct de vedere legal ca şi comitate ne-metropolitane. Acestea sunt divizate în districte ne-metropolitane şi acoperă cea mai mare parte din ţară, dar în principal zonele rurale. În cele mai multe, administraţia locală este organizată pe două niveluri: un consiliu al comitatului şi mai multe consilii ale districtelor constituente.

Autorităţile unitare sunt unităţi administrative organizate pe un singur nivel, ce combină funcţiile consiliilor comitatelor şi ale districtelor din cazul comitatelor ne-metropolitane. Sunt definite fie ca şi comitate formate dintr-un singur district fie comitate fără districte. Autorităţile unitare sunt fie oraşe mari care sunt administrate independent faţă de consiliul comitatului învecinat, fie comitate cu populaţii reduse. În practică însă, cele mai multe autorităţi unitare nu sunt în totalitate unitare deoarece multe servicii ca de exemplu poliţia, pompierii, transportul public sau serviciile de ecologizare sunt comune cu ale altor autorităţi.

Districtele Angliei sunt niveluri de organizare administrativă sub nivelul comitatelor. Există câteva tipuri speciale de districte: burg, oraş sau burg regal.

Comitatele metropolitane sunt divizate în districte metropolitane numite de obicei burg-uri. Odată cu dizolvarea consiliilor comitatelor metropolitane, puterile administrative ale districtelor au fost lărgite, ele având un statut asemănător cu cel al autorităţilor unitare.

Comitatele shire sunt divizate în districte ne-metropolitane. Administraţia este împărţită cu consiliul comitatului.

Nivelul parohiilor civile este cel mai de jos nivel de organizare administrativă în Anglia. Guvernarea actuală încurajează formarea de noi parohii civile şi numărul acestora este în creştere, în ultimul deceniu, aproape 100 noi parohii civile fiind înfiinţate.

Acestea sunt administrate de obicei de către un consiliu cu diverse responsabilităţi locale. Consiliile parohiilor civile pot, dacă doresc, să devină consilii orăşeneşti, iar preşedintele consiliului în acest caz poartă titlul de Primar. Din cele aproape 8700 de parohii civile conduse de un consiliu, aproximativ 400 sunt conduse de consilii orăşeneşti. Consiliile parohiilor se aleg prin vot pe o perioadă de patru ani. În cazul în care o parohie civilă conţine mai puţin de 200 de persoane cu drept de vot, este considerată prea mică pentru a avea un consiliu şi atunci este guvernată prin reuniuni ale parohiei civile, acesta fiind un exemplu de democraţie directă. Există aproximativ 1500 de parohii civile fără consiliu.
2. Scoţia

Scoţia are o autoritate legiuitoare separată, Parlamentul Scoţiei, şi un guvern, Executivul Scoţiei.


Sub nivelul naţional, Scoţia este divizată în 32 entităţi administrative numite zone ale consiliului. Sub acest nivel uniform, există un nivel format din zone ale comitatelor. În zone ale consiliului predominant rurale există şi multe consilii ale comunităţii, dar acestea au puteri mai limitate faţă de consiliile parohiilor civile din Anglia.
3. Ţara Galilor

Sub nivelul naţional, Ţara Galilor este formată din 22 autorităţi unitare: 10 burg-uri, 9 comitate, şi 3 oraşe. Sub acest nivel există consilii ale comunităţilor, cu puteri similare cu ale parohiilor civile engleze.

Autorităţile unitare sunt responsabile cu totalitatea serviciilor locale, inclusiv educaţia, securitatea socială, mediul şi infrastructura. 
4. Irlanda de Nord

Per ansamblu, conducerea Irlandei de Nord este realizată în mod direct de guvernul Regatului Unit prin Secretariatul de Stat pentru Irlanda de Nord iar legile sunt create de Parlamentul Regatului Unit. 
Tradiţional, Irlanda de Nord era organizată în 32 de Comitate. Actualmente acestea sunt încă utilizate din punct de vedere administrativ pentru desemnarea reprezentantului reginei, Lord Locotenent, pentru înmatricularea autoturismelor şi de către poştă.

Din 1973 administraţia locală din Irlanda de Nord este organizată în 26 de districte.

În concluzie:


( Anglia este împărțită în nouă regiuni: East of England, East Midlands, Greater London, North East, North West, South East, South West, West Midlands și Yorkshire and the Humber. 


La rândul lor, aceste regiuni sunt împărțite în comitate administrative şi autorităţi unitare, cu excepţia Londrei Mari, care este împărţită în "burguri".


Totodată, Anglia este împărţită în următoarele diviziuni administrative:

( 27 de judeţe pe două niveluri, 32 cartiere londoneze şi un oraş al Londrei sau Londra cea Mare, 36 de districte metropolitane, 56 de autorităţi unitare (inclusiv 4 judeţe pe un singur nivel)

Judeţe pe două niveluri: Buckinghamshire, Cambridgeshire, Cumbria, Derbyshire, Devon, Dorset, East Sussex, Essex, Gloucestershire, Hampshire, Hertfordshire, Kent, Lancashire, Leicestershire, Lincolnshire, Norfolk, North Yorkshire, Northamptonshire, Nottinghamshire, Oxfordshire, Somerset, Staffordshire, Suffolk, Surrey, Warwickshire, West Sussex, Worcestershire

Cartiere londoneze şi un oraş al Londrei sau Londra cea Mare: Barking şi Dagenham, Barnet, Bexley, Brent, Bromley, Camden, Croydon, Ealing, Enfield, Greenwich, Hackney, Hammersmith şi Fulham, Haringey, Harrow, Havering, Hillingdon, Hounslow, Islington, Kensington şi Chelsea, Kingston pe Thames, Lambeth, Lewisham, Oraşul Londrei, Merton, Newham, Redbridge, Richmond pe Thames, Southwark, Sutton, Tower Hamlets, Waltham Forest, Wandsworth, Westminster.

( Districte metropolitane: Barnsley, Birmingham, Bolton, Bradford, Bury, Calderdale, Coventry, Doncaster, Dudley, Gateshead, Kirklees, Knowlsey, Leeds, Liverpool, Manchester, Newcastle pe Tyne, Tyneside Nord, Oldham, Rochdale, Rotherham, Salford, Sandwell, Sefton, Sheffield, Solihull, Tyneside Sud, St. Helens, Stockport, Sunderland, Tameside, Trafford, Wakefield, Walsall, Wigan, Wirral, Wolverhampton


( Districte metropolitane: Barnsley, Birmingham, Bolton, Bradford, Bury, Calderdale, Coventry, Doncaster, Dudley, Gateshead, Kirklees, Knowlsey, Leeds, Liverpool, Manchester, Newcastle pe Tyne, Tyneside Nord, Oldham, Rochdale, Rotherham, Salford, Sandwell, Sefton, Sheffield, Solihull, Tyneside Sud, St. Helens, Stockport, Sunderland, Tameside, Trafford, Wakefield, Walsall, Wigan, Wirral, Wolverhampton.

( Autorităţi unitare: Bath şi Somerset Nord-Est, Blackburn cu Darwen, Bedford, Blackpool, Bournemouth, Bracknell Forest, Brighton şi Hove, Oraşul Bristol, Central Bedfordshire, Cheshire Est, Cheshire Vest şi Chester, Cornwall, Darlington, Derby, Durham County*, Riding Est de Yorkshire, Halton, Hartlepool, Herefordshire*, Insula Wight*, Insulele Scilly*, Oraşul Kingston pe Hull, Leicester, Luton, Medway, Middlesbrough, Milton Keynes, Lincolnshire Nord-Est, Lincolnshire Nord, Somerset Nord, Northumberland*, Nottingham, Peterborough, Plymouth, Poole, Portsmouth, Reading, Redcar şi Cleveland, Rutland, Shropshire, Slough, Gloucestershire Sud, Southampton, Southend-on-Sea, Stockton-on-Tees, Stoke-on-Trent, Swindon, Telford şi Wrekin, Thurrock, Torbay, Warrington, West Berkshire, Wiltshire, Windsor şi Maidenhead, Wokingham, York.

( Scoţia este împărţită în 32 de zone de consiliu;

     ( Ţara Galilor constă din 22 de autorităţi unitare: 10 "burguri-comitat", 9 comitate şi 3 oraşe (Blaenau Gwent; Bridgend; Caerphilly; Cardiff; Carmarthenshire; Ceredigion; Conwy; Denbighshire; Flintshire; Gwynedd; Insula Anglesey; Merthyr Tydfil; Monmouthshire; Neath Port Talbot; Newport; Pembrokeshire; Powys; Rhondda Cynon Taff; Swansea; The Vale of Glamorgan; Torfaen; Wrexham);


( Irlanda de Nord este divizată în 26 de districte şi 32 comitate
Comitate:  Aberdeen City, Aberdeenshire, Angus, Argyll and Bute, Clackmannanshire, Dumfries şi Galloway, Dundee City, Ayrshire Est, Dunbartonshire Est, Lothian Est,  Renfrewshire Est, Oraşul Edinburgh, Eilean Siar (Insulele Vestice), Falkirk, Fife, Glasgow City, Highland, Inverclyde, Midlothian, Moray, North Ayrshire, Lanarkshire Nord, Insulele Orkney, Perth şi Kinross, Renfrewshire, Insulele Shetland, Ayrshire Sud, Lanarkshire Sud, Stirling, The Scottish Borders, Dunbartonshire Vest, Lothian Vest


( Teritorii dependente: Anguilla, Bermuda, Teritoriul Bitanic din Oceanul Indian, Insulele Virgine Britanice, Insulele Cayman, Insulele Falkland, Gibraltar, Montserrat, Insulele Pitcairn, Sfânta Elena, Ascension, şi Tristan da Cunha, Insulele Georgiei de Sud şi Sandwich de Sud, Insulele Turks şi Caicos
Germania


Ca şi în cazul celorlalte ţări, principalele caracteristici ale statului german
 rezultă din analiza textelor constituţionale.  


Constituţia actuală a Germaniei este Legea fundamentală pentru Republica Federală Germania din 23 mai 1949. Ea s-a aplicat la început landurilor din zonele de ocupaţie americană, britanică şi franceză. De la 3 octombrie 1990, Legea fundamentală se aplică şi ansamblului Berlinului şi teritoriului fostei Republici Democrate Germane. 


Tratatul între Republica Federală a Germaniei şi Republica Democrată Germană privind reunificarea Germaniei, din 31 august 1990, cunoscut sub numele de "Tratatul de Uniune", căruia Legea din 23 septembrie 1990 îi dă valoare constituţională, a determinat reformularea art.146 din Legea fundamentală
, care începe, acum, astfel: "Prezenta Lege fundamentală, care se aplică pentru tot poporul german, după desăvârşirea unităţii şi libertăţii Germaniei,...". 


De asemenea, acest tratat prevedea posibilitatea unei reforme constituţionale în următorii 2 ani, pentru eventualitatea înlocuirii Legii fundamentale printr-o Constituţie adoptată prin referendum, însă această reformă nu s-a produs.


Caracterul federal al statului german este garantat prin Legea fundamentală. În virtutea art.20 alin.1 din Legea fundamentală, Germania este un "Stat federal, democrat şi social", iar conform art.30 "Exercitarea puterilor publice şi îndeplinirea îndatoririlor statale cad în sarcina landurilor, în măsura în care această Lege fundamentală nu prevede sau admite o altă reglementare". Totuşi, preeminenţa federaţiei este asigurată de art.31, care reia un vechi adagiu al federalismului german "Dreptul federal primează asupra dreptului landurilor", care se aplică în cazurile competenţei concurente, adică atunci când Legea fundamentală conferă o competenţă comună atât federaţiei cât şi landurilor. Conform art.79 alin.3 din Legea fundamentală, nu pot face obiectul revizuirii: principiul împărţirii federaţiei în landuri; participarea landurilor la elaborarea legislaţiei federale; conţinutul esenţial al drepturilor fundamentale. 


Rezultă de aici că federalismul german beneficiază de cele mai puternice garanţii juridice. De altfel, structura federală a statului german este agreată atât de clasa politică cât şi de populaţie.


Referitor la mecanismul de funcţionare a federalismului german, menţionăm că Legea fundamentală prevede, prin art.28, că în constituţiile celor 16 landuri să fie respectate principiile statului de drept, republican, democratic şi social, precum şi libera administrare a comunelor. Cele 16 landuri ale Germaniei sunt state unitare.
Sistemul administrativ – teritorial  
Fiecare land german are propria constituţie (în plus faţă de Constituţia Germaniei), propriul guvern şi miniştri la nivel de land, propriul prim-ministru, propria reprezentare în Parlamentul de la  Berlin, propria legislaţie în domeniile care ţin de competenţa landurilor (cultura, învăţământul, poliţia etc.) şi altele.

Unele landuri sunt împărţite în regiuni administrative numite Regierungsbezirk. Regiunile administrative se împart la rândul lor în districte: 

· Districte rurale (Kreise, în unele landuri numite Landkreise) 

· Districte urbane (Kreisfreie Städte) - oraşe care nu ţin de vreun district rural

Unele districte se împart în unităţi administrative (Ämter), iar acestea se împart în comune (Gemeinde). 

Conform legilor de bază, organizarea administrativă a fiecărui land este lăsată la dispoziţia acestuia. La nivel federal, politica generală pentru fiecare land este fundamentată de şeful Guvernului Regional (Primul Ministru al landului) şi birourile sale. Doar câteva sarcini administrative, precizate în legea de bază, sunt realizate de administraţia federală. 

Cele mai multe landuri au trei niveluri de organizare administrativă: superior, mediu şi inferior. 

Autorităţile de la cel mai înalt nivel îndeplinesc funcţiile administrative pentru întregul land, dintr-o poziţie centrală. Aceste autorităţi sunt imediat subordonate ministerelor şi nu au structuri administrative.
Autorităţile de nivel mediu îndeplinesc sarcini administrative pentru un district administrativ din cadrul landului. 

Responsabilitatea este asigurată de către comisarul de district şi biroul lui. Comisarul de district, desemnat de Guvernul landului şi în subordinea Ministerului de Interne al landului, are misiunea de a veghea la siguranţă. Landurile mai mici nu au acest nivel intermediar de autoritate. 

Autorităţile de nivel inferior sunt autorităţi specifice landului, de exemplu, autorităţile pentru administrarea reţelei de drumuri, birourile de sănătate şi cele veterinare. 

Conducerea landurilor desfăşoară, de asemenea, activităţi mixte, care sunt rezultatul cooperării între landuri şi Guvernul Federal, cum ar fi elaborarea politicii economice regionale, învăţământ etc. Organele de coordonare pentru activităţile mixte dintre Federaţie şi landuri sunt Comitetele de Planificare, din care fac parte reprezentanţii landurilor şi Federaţiei.
Landurile sunt autonome şi din punct de vedere financiar. Veniturile lor provin, în principal, din taxele landului pentru proprietate, succesiune şi din taxele pe venit.

Administraţia publică locală este reprezentată de district. Constituţia federală şi constituţiile landurilor îi recunosc districtului autonomia administrativă, precum şi reprezentativitatea autorităţilor proprie.

Statutul districtului este stabilit printr-un cod special, adoptat ca lege a landului, ceea ce implică deosebiri de la un land la altul.
În calitate de colectivitate teritorială locală, districtul desfăşoară activităţi care depăşesc mijloacele financiare şi capacitatea de gestiune a comunelor. Pentru aceasta, el dispune de prerogative de autoritate publică, cele mai importante dintre acestea fiind: 

· puterea de organizare;

· puterea de a-şi recruta şi gestiona personalul;

· puterea financiară şi bugetară;

· puterea de a emite anumite norme juridice cu caracter general, pentru teritoriul districtului;
· dreptul la sigiliu, stemă şi drapel.

În general, atribuţiile obligatorii ale districtului sunt: construirea şi întreţinerea drumurilor intercomunale, amenajarea teritoriului, întreţinerea parcurilor naturale, asistenţă socială, construirea şi întreţinerea spitalelor, construirea şi întreţinerea liceelor şi a şcolilor profesionale, colectarea prelucrarea şi depozitarea reziduurilor menajere.

Pentru exercitarea atribuţiilor ce îi revin, districtul dispune de organe alese şi de un aparat administrativ.
Organul reprezentativ este ales prin vot direct, pentru un mandat de 5 ani. Adunarea decide în toate problemele care ţin de competenţa a districtului, însă ea poate delega unele atribuţii Preşedintelui adunării sau unor comitete constituite dintre membrii săi. 

Aparatul administrativ are o structură dualistă: de serviciu al districtului şi de serviciu deconcentrat al landului. Din acest motiv, este format atât din funcţionari ai districtului, cât şi din funcţionari ai landului. De regulă, funcţionarii superiori sunt recrutaţi de autorităţile landului, iar ceilalţi de autorităţile districtului. Costurile serviciilor administrative de la nivelul districtului sunt astfel împărţite între land şi arondisment.

Aparatul administrativ al districtului, ca serviciu al landului, exercită atribuţiile acestuia în următoarele domenii: poliţie, controlul disciplinei în construcţii, amenajarea teritoriului, drumuri şi căi navigabile, monumente istorice. În calitate de serviciu al districtului, îndeplineşte atribuţiile ce revin acestuia, potrivit statutului său de colectivitate teritorială locală.
La nivelul districtului, un rol deosebit de important revine Preşedintelui districtului. El este ales de Adunarea districtului pentru perioade cuprinse între 6 şi 12 ani în funcţie de land. La selecţionarea candidaţilor pentru această funcţie, participă şi ministrul de interne al landului. Astfel, un comitet de selecţie, din cadrul Adunării, întocmeşte o listă de candidaţi, care trebuie să cuprindă cel puţin trei persoane. Această listă se trimite spre aprobare ministrului de interne al landului. După aprobare, lista este supusă votului Adunării. Este ales candidatul care obţine majoritatea absolută.

Preşedintele districtului este un funcţionar public ales care are atât calitatea de Preşedinte al Adunării districtului, cât şi pe cea de şef al aparatului administrativ din districtul. Ca şef al aparatului administrativ din district, Preşedintele este responsabil de îndeplinirea atribuţiilor ce revin acestuia. El este superiorul ierarhic al funcţionarilor districtului şi al funcţionarilor landului de la nivel de district,   considerat ca circumscripţie administrativă, răspunzând de activitatea acestora.

Unitatea administrativ-teritorială de bază este comuna. Termenul de „comună” se aplică atât marilor oraşe, cât şi micilor localităţi rurale.
Statutul comunei este guvernat de principiul liberei administrări, ceea ce înseamnă că aceasta rezolvă, în nume propriu şi pe proprie răspundere, ansamblul problemelor locale. În acest scop, comunei îi sunt recunoscute o serie de prerogative, dintre care: autonomia financiară, capacitatea de a-şi planifica dezvoltarea, puterea de a adopta anumite acte normative şi capacitatea de a-şi recruta şi gestiona personalul.

Comunele au atribuţii proprii, atribuţii delegate de land şi, eventual, unele atribuţii transferate de district. Atribuţiile proprii pot fi obligatorii sau facultative.
Principalele atribuţii obligatorii sunt: urbanismul, construcţia şi întreţinerea drumurilor locale, construcţia şi întreţinerea unor categorii de şcoli, protecţia civilă, ajutoarele sociale, amenajarea şi întreţinerea cimitirelor.
Dintre atribuţiile delegate de land putem regăsi: starea civilă, evidenţa populaţiei, diferitele recensăminte, controlul alimentar, supravegherea restaurantelor şi a comerţului cu băuturi alcoolice.

De asemenea, comunele mai pot acţiona şi ca agenţi economici, în limitele stabilite de lege. Astfel, ele pot înfiinţa întreprinderi economice dacă acestea satisfac o nevoie publică.

Conform legii, controlul federal se extinde asupra legalităţii şi oportunităţii executării legilor de către landuri.

Între districte şi comune nu există raporturi de subordonare, dar în Germania funcţionează un sistem dezvoltat de cooperare între colectivităţile locale.
Belgia

Întrucât Belgia este singurul stat din Uniunea Europeană care a trecut recent de la structura unitară la cea federală, se impune un scurt istoric al acestui proces.


Prin Constituţia din anul 1831, în vigoare până în 1994, dar cu nenumărate modificări, Belgia este proclamată monarhie constituţională, stat unitar. În timpul celui de-al doilea război mondial, Belgia este ocupată de germani, fiind eliberată la 5 februarie 1945. La 26 iunie 1945, Belgia devine membră a Organizaţiei Naţiunilor Unite; în aprilie 1949, aderă la NATO ca membru fondator şi, tot ca membru fondator, aderă, în 1951, la Comunitatea Europeană a Cărbunelui şi Oţelului, iar, în 1957, la Comunitatea Economică Europeană şi la Comunitatea Europeană pentru Energia Atomică. 


Viaţa politică postbelică a Belgiei este marcată de conflictele, uneori violente, dintre sudul valon şi nordul flamand, astfel încât, în 1968, se pune problema reformării profunde a statului. Drept urmare, prin revizuirea din 1970 a Constituţiei, se renunţă la structura unitară a statului, deschizându-se procesul de federalizare, iar în 1980 sunt instituite comunităţile şi regiunile, ca persoane juridice de drept public.


O altă revizuire constituţională importantă are loc în 1988, când Statul transferă comunităţilor şi regiunilor atribuţii legislative semnificative.


Revizuirea din 1993 a Constituţiei încheie, practic, procesul de federalizare, prevăzând la art.1: “Belgia este un Stat federal care se compune din comunităţi şi regiuni” şi reformând Senatul, care de atunci reprezintă comunităţile şi regiunile. Toate aceste modificări au fost preluate de actuala Constituţie a Belgiei, adoptată în anul 1994
.

 
În Belgia organizarea puterii în raport cu teritoriul este complexă. Pe de o parte, avem Statul federal cu organele sale, iar pe de alta, comunităţile şi regiunile, fiecare având organe caracteristice pentru statele federate. Belgia este compusă din trei comunităţi (comunitatea franceză, comunitatea flamandă şi comunitatea germanofonă) şi din trei regiuni (Regiunea valonă, Regiunea flamandă şi Regiunea Bruxelles). Deoarece aria comunităţilor nu coincide în întregime cu aria regiunilor, există patru spaţii lingvistice: spaţiul de limbă franceză, spaţiul de limbă olandeză, spaţiul bilingv Bruxelles şi spaţiul de limbă germană.


Trebuie menţionat că Belgia este un stat federal atipic, întrucât nu există constituţii ale regiunilor şi comunităţilor şi nici organe jurisdicţionale ale acestora.

SpaniA

( Legislaţie aplicabilă - Actele normative aplicabile sunt următoarele:


• Regulamentul Serviciilor Corporaţiilor Locale din 1955; 


• Constituţia din 1978; 


• Legea privind administraţia locală nr. 7 din 1985; 


• Legea nr. 30/1992. 

( Administraţia publică - Administraţia publică în Spania este organizată după cum urmează:



• Administraţia centrală; 



• Comunităţile autonome (17 comunităţi autonome); 



• Provincii/districte (comarcas); 



• Municipalităţi.   


Potrivit legislaţiei provinciile trebuie să sprijine şi să coopereze cu administraţia publică locală în domeniile legal, economic şi tehnic.  


Serviciile mandatorii pe care trebuie să le ofere o municipalitate şi care fac obiectul cooperării inter-municipale sunt prevăzute în art. 26 din Legea privind administraţia locală. Aria de cuprindere a acestor servicii variază în funcţie de populaţia municipalităţii şi include: iluminatul public, administraţia cimitirelor, colectarea deşeurilor, administraţia drumurilor, inspecţia de sănătate publică, administrarea parcurilor publice, a bibliotecilor publice şi a pieţelor, alimentare cu apă şi epurare, servicii sociale, poliţie şi stingerea incendiilor, infrastructura sportivă, abatoare, transport urban şi protecţia mediului.  


În art. 36 din Legea privind administraţia locală nr. 7/1985 sunt prevăzute principalele responsabilităţi ale consiliului provincial, după cum urmează:


• Coordonarea furnizării serviciilor municipale şi asigurarea furnizării adecvate şi complete a serviciilor în cadrul provinciei; 


• Asigurarea asistenţei legale, economice şi tehnice pentru municipii, în special pentru cele care au capacitate economică şi administrativă restrânsă; 
• Furnizarea serviciilor de natură supra-municipală; 


• Dezvoltarea sprijinului pentru şi administrarea intereselor specifice provinciei respective.  

(
 
În secolul XIX şi în prima parte a sec.XX, Spania este marcată de confruntarea, deseori violentă, dintre mişcarea liberală care urmărea o centralizare pronunţată a statului şi conservatori, adepţi ai unei cvasiindependenţe provinciale. Această confruntare face ca, de la începutul sec.XIX, până în 1939, Spania să cunoască o năucitoare alternanţă de regimuri politice. Astfel
, după războiul de eliberare naţională, purtat împotriva Franţei napoleoniene, este restaurată, în 1814, monarhia absolută. În 1820, are loc o lovitură de stat militară de orientare liberală. Aceasta a fost înfrântă cu ajutorul Franţei, astfel încât, între 1823 –1834, este restaurată monarhia absolută.

Urmează războiul civil dintre 1834 –1839, care aduce la putere un regim liberal constituţional. În 1843 este din nou restaurat absolutismul. În 1868 are loc o revoluţie, care readuce la putere monarhia constituţională. În 1872 izbucneşte un nou război civil, care conduce la proclamarea primei Republici, în 1873. Aceasta durează până în 1876, când se instaurează o dictatură militaro-monarhică. În primul război mondial, Spania rămâne neutră. În 1930 este înlăturată dictatura şi, în 1931, este proclamată cea de-a doua Republică. Între 1936-1939, se desfăşoară crâncenul război civil declanşat de Franco. Astfel, Spania devine teatrul de confruntare dintre fascism (intervin, de partea lui Franco, Germania şi Italia) şi socialism (intervin de partea Republicii URSS şi Brigăzile internaţionale). În urma victoriei în războiul civil, Franco devine şef al statului pe viaţă, instituind un regim dictatorial. Spania îşi păstrează neutralitatea şi în al doilea război mondial. Izolarea sa internaţională este atenuată de războiul rece, astfel încât, în anul 1955, este admisă în ONU. 

În 1975, după moartea lui Franco, Juan Carlos devine Rege al Spaniei şi reuşeşte să controleze cu succes procesul de tranziţie de la dictatură la democraţie. În 1978 este adoptată, prin referendum, actuala Constituţie a Spaniei, care consacră monarhia constituţională ca formă de guvernământ şi principiul autonomiei comunităţilor regionale. Astfel, regiunilor autonome le sunt consacrate 16 articole, reunite în Cap.III intitulat “Comunităţile autonome”, al Titlului VIII ce poartă denumirea “Organizarea teritorială a statului”


Pentru aplicarea principiului autonomiei comunităţilor regionale, Constituţia spaniolă nu a instaurat o cartă a autonomiilor, nu a stabilit comunităţile autonome şi nu a prevăzut un partaj uniform al competenţei. Ea a definit însă, procedura de constituire a comunităţilor autonome. Astfel, provinciile limitrofe având caracteristici istorice, culturale şi economice comune pot revendica reunirea într-o comunitate autonomă. 


Instrumentul juridic fundamental al fiecărei comunităţi autonome este ”Statutul”, care cuprinde atribuţiile ce revin acesteia, din "inventarul de atribuţii" ce pot fi recunoscute comunităţilor autonome, prevăzut de Constituţie. Rezultatul aplicării acestor prevederi constituţionale a fost crearea a 15 comunităţi autonome, care au competenţe diferite şi inegale. Cu toate acestea, comunităţile regionale dispun de competenţă legislativă şi au instituţii, deliberative şi executive, comparabile cu cele ale unui stat federat.


Dintre comunităţile autonome care dispun de cele mai largi prerogative menţionăm: Catalonia, Galiţia, Ţara Bascilor, Andaluzia, Aragon, Navara şi Castilia
.


În pofida largii autonomii de care se bucură comunităţile regionale, Spania s-a confruntat şi se confruntă în continuare, cu violenţele mişcării separatiste basce ETA
.


Spania este, în prezent, statul autonomiilor, formal unitar, dar, de fapt, funcţionând ca o federaţie de Comunităţi Autonome, fiecare cu puteri şi legi diferite (de exemplu unele au propriile lor sisteme educaţionale şi de sănătate).


Guvernul regional a fost introdus recent în administraţia spaniolă. Potrivit Constituţiei, provinciile cu caracteristici istorice, culturale şi economice se pot organiza în comunităţi autonome, urmărindu-se un proces care include aprobarea Parlamentului şi organizarea unui referendum naţional.


Organizarea autonomă se concretizează în următoarele organizaţii autonome: Adunarea Legislativă, aleasă prin vot universal cu o reprezentare proporţională, Consiliul Guvernului cu putere executivă exercitată de un Preşedinte, Şeful Consiliului de Guvernământ, ales de Adunare, şi Superiorul Curţii de Justiţie, care este cel mai înalt grup juridic în teritoriu al comunităţii locale.


Având o structură regională, puterea executivă a Spaniei revine Guvernului, Primul-ministru fiind persoana cea mai influentă şi cu rolul decisiv în jocul politic. Caracterul parlamentar al formei de guvernământ indică faptul că Guvernul, deşi deţine puterea executivă, poartă o răspundere politică în faţa Parlamentului pentru modul în care gestionează afacerile statului. 


În ceea ce priveşte structura, administraţia publică din Spania este formată din Ministerul Administraţiei Publice, care este cel care are competenţe privind organizarea şi coordonarea sistemelor administrative din comunităţile autonome.


( Sistemul administrativ – teritorial
Comunităţile autonome depind, din punct de vedere financiar, de veniturile proprii (taxe, valori patrimoniale recuperate, operaţiuni de creditare în funcţie de nivelul veniturilor în concordanţă cu sistemul financiar special).

Distribuirea puterii între Guvernul central şi cel regional este prevăzută de Constituţie. Cel mai mare grad de autonomie regională se manifestă în mai multe domenii.

Spania cuprinde 50 de provincii grupate în 17 regiuni (comunităţi) autonome cu o largă autonomie, având organe legislative şi executive proprii. Ministerul Administraţiei Publice este cel care are competenţe privind  organizarea şi coordonarea sistemelor administrative din comunităţile autonome.

Fiecare dintre comunităţi dispune de o anumită independenţă, într-o măsură asemănător cu state federale, mai ales deoarece competenţele descentralizate diferă între ele, termenii „independenţă” şi „federal” fiind la ordinea zilei. Comunităţile autonome sunt la rândul lor divizate în provincii.

Există şi cinci teritorii cu suveranitate pe lângă coasta africană: oraşele Ceuta şi Melilla sunt administrate ca oraşe autonome, o stare intermediară între oraşe şi comunităţi. Insulele din arhipelagul Islas Chafarinas, Peñón de Alhucemas, şi Peñón de Vélez de la Gomera se află sub directa administraţie spaniolă.
Guvernul local se constituie în provincii şi municipalităţi. 

Provinciile spaniole sunt create după modelul departamentelor napoleoniene. Provinciile sunt compuse dintr-un grup de municipalităţi şi obiectivele lor sunt acelea de a exercita funcţiile de bază dincolo de competenţele resurselor umane ale municipalităţilor. Guvernul Provincial şi administraţia formează Consiliul Provincial, care are un număr de membri proporţional cu populaţia rezidentă în aceste provincii (între 25-51). Aceşti membri sunt aleşi după două tururi de scrutin.

Structura Consiliului Provincial este următoarea:

· Preşedinte şi consilierii provinciei;

· Preşedintele este ales în sesiune plenară şi el este Şeful Guvernului Provincial şi al administraţiei;

· Comisia Consiliului Executiv al Provinciei.

Obiectivele principale ale provinciilor sunt să garanteze buna desfăşurare a serviciilor municipale în teritoriul provinciei şi să ia parte la coordonarea administraţiei locale cu administraţiile şi Comunităţile autonome.

Administraţia locală este formată din totalitatea primăriilor, entităţi de drept public cu statut legal (puţin peste 8000 de comune). În Spania există un număr mare de asociaţii şi organizaţii aflate în subordinea unei autorităţi administrative care furnizează sau prestează un serviciu public.

Municipalităţile sunt componenta organizaţională de bază pe teritoriul Spaniei. Consiliul oraşului alege prin vot direct şi universal Primarul dintre membrii săi ca şi dintre membrii principalelor birouri care au responsabilităţi specifice sectorului lor. Actul după care se realizează conducerea este Actul Guvernului Local. De obicei, municipalităţile se ocupă cu administrarea activităţii în următoarele domenii: cimitire, alimente, drumuri locale, sisteme de iluminat, igienizarea oraşului, distribuirea reţelei de apă, îngrijirea câinilor etc.

Resursele financiare pentru municipalităţi provin din taxe proprii, de la stat şi din contribuţia comunităţilor autonome, transferuri de la Guvernul Regional sau Central.

Italia

Primul reper istoric
 al statului italian contemporan se situează în sec.XIX, când, sub presiunea mişcărilor naţionaliste, se realizează, în mare parte, unificarea Italiei, în jurul Regatului Piemontului. Astfel, Victor Emmanuell al II-lea se proclamă Rege al Italiei, în anul 1861. În primul război mondial, Italia se alătură puterilor Antantei, obţinând astfel, în 1919, Tirolul de Sud şi zonele Triest şi Fiume. În 1922, Mussolini devine şeful guvernului şi instaurează regimul fascist, Regele rămânând, la modul formal, şeful statului. În 1940, Italia se alătură Germaniei, în al doilea război mondial. Din 1942, ia naştere mişcarea de rezistenţă împotriva regimului fascist, iar după debarcarea anglo-americană din Sicilia, Mussolini este înlăturat de la putere, la 25 iulie 1943. Noul guvern declară război Germaniei, la 13 octombrie 1943.


În urma unui referendum, în 1946 se proclamă Republica, iar în 1947 se adoptă actuala Constituţie a Italiei, care a intrat în vigoare la 1.01.1948 şi a suferit, de atunci, o serie de revizuiri.

 
În 1949, Italia devine membră fondatoare a NATO, în 1951, membră fondatoare a Comunităţii Europene a Cărbunelui şi Oţelului, iar în 1957, membră fondatoare a Comunităţii Economice Europene şi a Comunităţii Europene pentru Energia Atomică. 


Începând cu anii ’60 ai secolului trecut, Italia cunoaşte o dezvoltare economică accelerată, care adânceşte decalajul şi, totodată, disensiunile dintre Nordul industrializat şi Sudul patriarhal, generând un puternic curent federalist. 


Sursa de inspiraţie pentru construcţia juridică a statului italian regional, care are ca elemente constitutive statul central şi regiunile cu grade diferite de autonomie, se regăseşte în Constituţia spaniolă din 1931. Art.116 din Constituţia Italiei recunoaşte expres statutul de autonomie pentru 5 regiuni, în timp ce pentru celelalte 15 regiuni, art.131 stabileşte doar un statut de descentralizare.


Constituţia italiană dedică un spaţiu considerabil reglementării regimului regiunilor, provinciilor şi comunelor şi, în acest cadru, acordă o deosebită atenţie problemei repartizării atribuţiilor între Stat şi regiuni, aceasta fiind una dintre cele mai importante şi complexe probleme ale statului regional.


După cum am arătat, statele cu structuri regionale şi comunitare puternice se află într-o stare intermediară între statul unitar şi cel federal. Prin referendumul din 7 octombrie 2001, care a confirmat revizuirea titlului V din Constituţie, intitulat ”Regiunile, Provinciile şi Comunele”, Italia a făcut un pas important spre federalism. Astfel, pe de o parte, regiunile cu statut obişnuit pot dobândi forme speciale de autonomie, dându-se astfel posibilitatea ”nivelării” regimului celor două tipuri de regiuni, iar, pe de altă parte, regiunilor li s-a recunoscut competenţa legislativă generală
 şi autonomia financiară.

 
Olanda


( Legislaţie aplicabilă -  Reglementările aplicabile administraţiei publice locale şi cooperării inter-municipale sunt următoarele: 



• Constituţia din 1848; 



• Actul Municipalităţilor 1851, cu modificările şi completările ulterioare din 1994; 



• Actul Provinciilor 1850; 



• Actul de Prevederi Comune 1950, cu modificări în 1985 şi 2006; 



• Codul privind relaţiile inter-administrative 2005.  


( Administraţia publică - Sistemul administrativ olandez este organizat pe trei niveluri:



• Administraţia centrală; 



• Provincii; 



• Municipialități.   


Constituţia din 1848 prevede competenţa generală a provinciilor şi municipalităţilor în ce priveşte emiterea de acte normative şi furnizarea de servicii în interesul comunităţilor locale.  


Municipalităţile sunt responsabile să îndeplinească o gamă largă de sarcini, au un nivel mai mare de cheltuieli şi un personal mai numeros decât provinciile. Asociaţia Municipalităţilor Olandeze (VNG) este principalul reprezentant al intereselor municipalităţilor în consultările cu celelalte niveluri de administraţie, Parlament, instituţiile europene şi alte organisme publice.  


Provinciile au ca principale responsabilităţi protecţia mediului, zonele rurale, politica socială, locuinţele sociale, cultura, apa, siguranţa populaţiei, economia şi mobilitatea, dezvoltarea teritorială. În prezent există 12 provincii, care sunt asociate în cadrul Consiliului Inter-provincial (IPO).  


În conformitate cu prevederile Codului privind relaţiile inter-administrative agreat de Cabinet, VNG (în numele municipalităţilor) şi IPO (în numele provinciilor), aceste relaţii sunt structurate pe baza a trei principii:


• Actul Municipalităţilor şi Actul Provinciilor formează baza pentru relaţiile inter-administrative; 


• Organizarea administrativă trebuie să ofere oportunităţi pentru rezolvarea problemelor sociale în mod adecvat – abordare orientată spre probleme; 


• Este necesară o distribuţie clară a responsabilităţilor, competenţelor şi sarcinilor.   


Fiecare dintre autorităţi este parte dintr-un întreg şi acţionează totodată ca o entitate independentă. Punctul de pornire al definirii relaţiilor inter-administrative este principiul „descentralizat dacă este posibil, centralizat dacă este necesar”.  

(

De la promulgarea "Statutului Regatului Ţărilor de Jos”, din 29 decembrie 1954, acesta, în sens larg, este un ansamblu compus din trei părţi cu drepturi egale
. La vremea respectivă s-a pus problema organizării relaţiilor cu ceea ce rămăsese din imperiul colonial olandez, a cărui principală componentă, Indiile olandeze, îşi dobândise independenţa sub numele de Indonezia, cu 5 ani înainte.

 
Cele trei componente ale Regatului, remaniat în 1954, erau Antilele olandeze, Olanda împreună cu colonia sa Noua Guinee şi Surinamul. 


După transferul Noii Guinei olandeze către Indonezia, în 1962, câştigarea independenţei de către Surinam, în 1975 şi după separarea insulei Aruba, la cererea sa, de restul Antilelor olandeze, în 1986, Regatul Ţărilor de Jos rămâne compus din 3 state:

  
( Aruba, insulă de 193 Km2 situată în sudul Mării Caraibilor, în dreptul coastei Venezuelei, cu o populaţie de cca. 7.000 locuitori;


( Antilele olandeze, cu o populaţie de cca. 200.000 locuitori, cea mai mare insulă fiind Curaçao (444 Km2);


( Olanda (doar ea face parte din Uniunea Europeană; Aruba şi Antilele olandeze au statutul de teritorii asociate de peste mări).


Fiecare dintre cele 3 elemente componente ale Regatului are propria sa constituţie: Legea fundamentală a Regatului Ţărilor de Jos din 1983, Regulamentul de Stat al Antilelor olandeze din 1955 şi Regulamentul de Stat al Arubei din 1986. 


Competenţa cvasiconfederaţiei (atribuţiile comune pentru cele 3 ţări) cuprinde partea esenţială a relaţiilor externe (Olanda are însă o competenţă  proprie pentru problemele care o privesc exclusiv), apărarea, cetăţenia şi, în parte, sistemul judiciar. Atribuţiile comune sunt exercitate prin organele Olandei, după o procedură menită să garanteze luarea în considerare a punctelor de vedere exprimate de Aruba şi Antilele olandeze, reprezentate de miniştrii lor. În toate celelalte domenii, cele trei state dispun de autonomie.

Suedia

Sistemul administrativ - teritorial al Suediei se diferenţiază de celelalte prin următoarele caracteristici:

· structura administrativă duală, orientată pe politica ministerelor şi numeroase agenţii executive independente;

· descentralizarea puternică cu responsabilităţi mari la nivelurile regional şi local.

În prezent, Suedia este împărţită în 21 de comitate (län). În fiecare comitat există un birou administrativ (länsstyrelse) numit de guvern şi un consiliu (landsting) ales. Fiecare comitat este mai departe divizat în comune (kommuner), în total, în 2004 existând un număr de 290 pe tot teritoriul Suediei.

În mod tradiţional Suedia este împărţită în trei regiuni istorice (landsdelar):

· Götaland - Suedia de Sud, incluzând Scania, fost teritoriu danez şi Västergötland cu oraşul Göteborg.

· Svealand - Suedia Centrală, partea cea mai veche a ţării, cuprinzând şi oraşul Stockholm

· Norrland - jumătatea nordică a ţării, cuprinzând 59% din suprafaţa Suediei, dar doar 12% din populaţia ţării, cuprinzând şi o parte importantă din Laponia, locuită de populaţia Sami.

Danemarca

Sistemul administrativ – teritorial - Danemarca este foarte asemănătoare Suediei în ceea ce priveşte sistemul administraţiei publice. 

Insulele Feroe şi Groenlanda sunt, de asemenea, parte a Regatului Danemarcei, dar sunt regiuni autonome care se auto-guvernează. În Danemarca, administraţia publică se compune din administraţia de stat şi cea locală.

Administraţia de stat coordonează servicii la nivel central şi servicii în teritoriu. Din punct de vedere al împărţirii teritorial - administrative, Danemarca este împărţită în “districte” şi “municipalităţi”, la fel ca Suedia. 

Autoguvernarea locală se realizează prin “consilii” la nivel de municipalităţi şi la nivel de districte, între ele neexistând relaţii de subordonare. 

Constituţia Danemarcei (secţiunea 82 ) şi “Legea guvernării locale” din 1968 asigură cadrul juridic şi regulile pentru funcţionarea autorităţilor locale municipale şi districtuale, cu excepţia Municipalităţii Copenhaga care este reglementată printr-o lege separată. 

Caracteristica sistemului danez constă în faptul că serviciile şi investiţiile sunt incluse în buget indiferent de sursa de finanţare. Astfel, pensiile sunt plătite de Consiliul Local, dar plăţile sunt rambursate anterior din bugetul de stat, autorităţilor locale. Resursele financiare adiţionale constă din taxe, rambursări, subvenţii, încasări directe de la beneficiarii serviciilor, împrumuturi şi lichidităţi disponibile în cont.

În ceea ce priveşte serviciile publice locale, acestea revin, în cea mai mare parte, în responsabilitatea Consiliilor Locale. Altele, cum ar fi reţeaua sanitară, învăţământul liceal, infrastructura districtului, mediul înconjurător, revin autorităţilor districtuale.

Cea mai mare parte a serviciilor publice sunt gratuite pentru beneficiari. În unele cazuri, beneficiarii plătesc o parte din cheltuieli (pentru grădiniţă, părinţii plătesc 30% din cheltuieli). Alte servicii sunt plătite integral de beneficiar: colectarea gunoiului, alimentarea cu apă curenta, etc.

Sistemul administrativ danez are un puternic caracter unitar. Municipalităţile au dreptul de a conduce activitatea la acest nivel, ceea ce înseamnă că ele au o anumită independenţă, care poate fi restrânsă în mai multe moduri cum ar fi delegarea de către Parlament a autorităţii către un minister pentru a elabora un anumit statut special necesar consiliilor de la nivelul municipalităţilor sau sectoarelor administrative. 

Conducerea acestor sectoare exercită responsabilităţi în:

· sistemul sanitar;

· problemele persoanelor cu handicap;

· învăţământ secundar;

· probleme de mediu;

· planificare regională;

· cultură şi artă;

· construcţii şi întreţinerea clădirilor.

Autoritatea executivă la acest nivel este exercitată de consiliile sectoarelor ai căror membri sunt aleşi prin vot direct pentru o perioadă de 4 ani. Aceste consilii aleg un primar al sectorului dintre cei care fac deja parte din consiliu. El are o dublă funcţie este şeful consiliului şi al administraţiei la acest nivel.

Ungaria

Ungaria este împărţită în 19 judeţe şi capitala Budapesta. 
Există 23 municipii: Békéscsaba, Debrecen, Dunaújváros, Eger, Érd, Győr, Hódmezővásárhely, Kaposvár, Kecskemét, Miskolc, Nagykanizsa, Nyíregyháza, Pécs, Salgótarján, Sopron, Szeged, Székesfehérvár, Szekszárd, Szolnok, Szombathely, Tatabánya, Veszprém şi Zalaegerszeg.

Administraţia publică locală este un organ public local, ales şi condus în mod democratic. Acesta reglementează şi conduce în mod autonom activităţile publice locale care sunt de competenţa acestuia, în interesul populaţiei locale şi în cadrul prevăzut prin lege. Administraţiile publice locale pot, atunci când sunt împuternicite prin lege, să emită decrete de reglementare a propriilor activităţi. Asemenea decrete nu trebuie să contravină niciunei alte norme de drept superioare. Administraţia publică locală poate emite decrete de reglementare a activităţilor locale, care nu sunt guvernate prin norme de drept superioare.

Într-un domeniu prevăzut printr-o lege separată, preşedintele Băncii Naţionale a Ungariei poate emite dispoziţii care sunt obligatorii pentru instituţiile financiare, persoanele juridice care nu sunt considerate instituţii financiare, dar care oferă servicii financiare suplimentare, precum şi pentru prestatorii de servicii de investiţii şi casele de clearing. Decretele băncii centrale nu trebuie să contravină normelor de drept.

În ceea ce priveşte Reforma administrativă, Guvernele respective au avut în vedere accelerarea acesteia prin crearea unui nou sistem. Principalele etape ale acestui proces au fost:

( 1990: municipalităţile devin elemente cheie ale sistemelor locale de guvernare. 


Lipsa de competenţe şi de resurse a fost însoţită de o legitimitate politică instabilă. Acestea au condus la o centralizare puternică a sistemului administrativ public.

( 2002: guvernul a anunţat reformarea administraţiei publice, prin stabilirea de consilii regionale alese direct de cetăţeni. Reforma nu s-a realizat din cauza lipsei de sprijin din partea opoziţiei. În plus, regionalizarea Ungariei nu se putea realiza fără amendarea Constituţiei.

( 2006: noul guvern încearcă, fără succes, să finalizeze procesul de  regionalizare a Ungariei. 


În formularea Planului Naţional de Dezvoltare 2007-2013, guvernul a evidenţiat rolul important al regiunilor şi au fost incluse în plan 7 programe operaţionale regionale. Sistemul administrativ rămâne centralizat, ca urmare a integrării judeţelor în unităţi regionale. 
Estonia

Sistemul de planificare sovietică moştenit a necesitat crearea şi menţinerea unităţilor administrative relativ mici, care erau mai uşor de controlat, pe de o parte, şi mai aproape de oameni, pe de alta. Rata relativ înaltă a urbanizării (aproximativ 70%), a determinat Estonia să-şi bazeze sistemul de aşezări pe oraşe (47 oraşe). În prezent, aproximativ 15% din unităţile administrativ-teritoriale de primul nivel din Estonia sunt organizate în jurul oraşelor.

Sistem administrativ – teritorial
Sistemul Estoniei nu prezintă trăsăturile specifice unei fragmentări extreme. Populaţia medie a municipalităţilor Estoniei este de aproximativ 5904 de locuitori, ceea ce este destul de aproape de media generală a Europei. Există mai multe unităţi: administrativ-teritoriale (aproximativ 80%) cu mai puţin de 5000 de locuitori, iar 37% din unităţi administrativ-teritoriale au sub 1500 de locuitori. Un sfert din populaţia totală a Estoniei locuieşte în aceste unităţi administrative locale cu mai puţin de 5000 de locuitori. Cele 15 regiuni nu reprezintă autorităţi locale de nivelul doi, ci mai degrabă un nivel inferior al autorităţilor centrale care asigură legătura dintre autorităţile locale şi centrale.

Fragmentarea este mai evidentă pentru localităţile rurale, care au în medie 2500 locuitori. Având în vedere lipsa autorităţilor locale de nivelul doi, municipalităţile beneficiază de o autonomie lărgită.
Astfel, lor li s-au încredinţat mai multe competenţe decât autorităţilor locale în alte ţări din spaţiul postsovietic.

Deoarece multe autorităţi locale sunt destul de puternice, iar densitatea populaţiei este destul de mică, este relativ greu de încurajat fuzionarea pe mai departe a municipalităţilor existente invocând argumentul economiilor de scară.

Principiul de bază este că municipalităţile dispun de competenţe largi în chestiuni locale, dacă legea nu le atribuie în mod expres altor autorităţi. Acest fapt înseamnă că chiar dacă legea nu atribuie, în mod expres, o anumită competenţă autorităţilor locale, dar nici nu o atribuie autorităţilor publice centrale, această chestiune se consideră a fi locală. Alte funcţii suplimentare pot fi delegate în baza unor înţelegeri reciproce şi în acest caz, conform Legii privind autorităţile locale, între organul de stat autorizat şi consiliul local vizat trebuie să fie semnat un contract.

Conform Legii privind administraţia publică locală, acestea au responsabilitatea de a asigura în localităţile rurale sau urbane serviciile de asistenţă socială şi îngrijire a bătrânilor, activităţi pentru tineret, locuinţe şi servicii comunale, alimentarea cu apă şi canalizarea, prestarea serviciilor publice, amenajarea teritoriului, transport public în localităţile rurale sau urbane şi întreţinerea drumurilor din localităţile rurale şi a străzilor din localităţile urbane, dacă aceste funcţii nu sunt atribuite de lege altor entităţi.

Autorităţile locale mai sunt responsabile de organizarea şi întreţinerea următoarelor instituţii, dacă acestea fac parte din activele gestionate de municipalitate: instituţiile de învăţământ preşcolar, şcolile primare, secundare şi profesionale, bibliotecile, centrele comunitare, muzeele, complexele sportive, centrele de cazare temporară, casele de îngrijire socială, instituţiile medicale şi alte instituţii locale.

Administraţia celor 15 regiuni constituie, după cum a fost menţionat mai sus, o extensie teritorială a autorităţilor centrale. În general, ele reprezintă interesele statului la nivel regional şi supraveghează activitatea autorităţilor locale. Pot fi identificate cinci funcţii specifice ale acestor autorităţi regionale:

· coordonarea activităţii subdiviziunilor teritoriale ale ministerelor şi a altor agenţii ale autorităţilor publice centrale;

· dezvoltarea regională şi amenajarea teritoriului;

· supravegherea acţiunilor autorităţilor locale;

· coordonarea acţiunilor în cazul situaţiilor excepţionale;

· coordonarea activităţilor turistice, sportive şi de agrement între localităţile învecinate.

Proiectele mari ce vizează infrastructura, drumurile publice, menţinerea ordinii publice şi serviciile de salvatori, politica generală a statului în domeniul învăţământului, industriei, comerţului şi ocupării forţei de muncă sunt responsabilitatea statului.

Atât Constituţia, cât şi legislaţia permite autorităţilor locale să formeze uniuni şi agenţii pentru prestarea comună a serviciilor. 

Aproape 95% din localităţile rurale şi urbane primesc alocaţii din bugetul de stat. Tallinn şi localităţile rurale care îl înconjoară şi municipalităţile din regiunea Ida Viru, nu au nevoie de ajutor din partea Fondului de Suport de Stat. Veniturile lor sunt obţinute în mare parte din impozitul pe venitul persoanelor fizice, taxele pentru utilizarea specială a apei şi taxele pentru extragerea resurselor naturale.

Letonia

Imediat după restabilirea independenţei, Letonia a avut două niveluri ale autorităţilor locale. Unităţile administrativ-teritoriale de primul nivel erau cunoscute ca oraşe republicane mari, orăşele (pilseta), sate (pagastas) şi diferite fuzionări ale ultimelor două categorii (novadi).

 Districtele de nivelul al doilea au fost cunoscute în trecut ca raioane, o reminiscenţă a epocii sovietice. Constituţia din anul 1922 a Letoniei nu conţine prevederi referitoare la principiile autorităţilor locale.

După câteva încercări sporadice de a încuraja consolidarea teritorială, în anul 1997 în legea privind administraţia publică locală a fost operată o modificare referitor la obligaţiile localităţilor cu infrastructură slabă de a încheia acorduri de cooperare cu alte autorităţi locale pentru a-şi putea îndeplini obligaţiile. Deşi mai multe municipalităţi s-au încadrat în această categorie, prevederea nu a fost respectată cu stricteţe. 

La 21 octombrie 1998 parlamentul Letoniei (Saeima) a adoptat legea privind reforma administrativ-teritorială. Documentul abordează problemele ce ţin de scopul, graficul, procesul, stimularea financiară şi coordonarea instituţională a reformei.

În general, procesul planificat a constat în acordarea unor premii financiare localităţilor implicate în fuzionarea voluntară până la 31 decembrie 2003 - transferul constituia 1-5% din bugetele totale anuale ale autorităţilor locale fuzionate. Localitatea nou formată putea primi 5% dacă fuzionarea a avut loc în anul 2000, 4% dacă fuzionarea a avut loc în perioada 2001-2002, 3% dacă s-a petrecut în 2003, cu condiţia ca bugetele consolidate să nu depăşească cinci milioane de Lats (moneda naţională în Letonia).

A doua etapă prevedea fuzionarea administrativă (adică forţată) între 1 ianuarie şi 30 noiembrie 2004, urmată de alegerile locale generale în anul 2005. De asemenea, au existat prevederi privind asocierea autorităţilor locale. Până la începutul anului 2005 au avut loc doar 26 fuzionări, deoarece reforma s-a confruntat cu opoziţia puternică a elitelor locale şi autorităţilor care trebuiau să fie schimbate.

În anii 2005 şi 2007 în legea privind reforma administrativ-teritorială au fost operate câteva modificări.

În general, s-a făcut o trecere treptată de la modelul de fuzionare voluntară la cel de fuzionare obligatorie. Principala schimbare a vizat decizia de a desfiinţa raioanele şi de a adopta modelul cu un singur nivel al autorităţilor locale. Desfiinţarea raioanelor este considerată o îmbunătăţire importantă, deoarece ele erau slabe din punct de vedere funcţional, economic şi politic şi prea mici pentru a putea juca vreun rol important în dezvoltarea regională.

A fost modificată, de asemenea, şi schema de stimulare financiară pentru încurajarea fuzionării localităţilor. 

După cum s-a preconizat, fuzionarea putea avea loc doar după un studiu amănunţit al fiecărui caz pentru a afla ce atitudine avea populaţia în privinţa reformei, ce implicări sociale şi economice urmau să apară în urma eventualelor fuzionări precum şi formularea sarcinilor şi condiţiilor care trebuiau întrunite pentru a putea efectua fuzionarea. 

Principala schimbare produsă în structura administrativ-teritorială a fost că numărul autorităţilor locale s-a micşorat de cinci ori şi majoritatea absolută a localităţilor au în prezent mai mult de 5000 de locuitori.

Conform legii, când s-a decis efectuarea fuzionării trebuia să fie luate în considerare următoarele aspecte: 

· asigurarea dezvoltării echilibrate şi durabile a teritoriului ţării; 

· existenţa infrastructurii pentru executarea sarcinilor autorităţilor locale; dimensiunea teritoriului; 

· numărul locuitorilor permanenţi; 

· densitatea populaţiei permanente; 

· accesibilitatea serviciilor prestate de către autorităţile locale;

· unitatea economică, geografică şi istorică a autorităţilor locale teritoriale; 

· configuraţia teritoriului administrat de autorităţile locale este optimă, ţinând cont de interesele autorităţilor locale adiacente.

Populaţia medie a unei municipalităţi, dacă excludem Riga, este de aproximativ 19000 de locuitori, ceea ce este similar cu populaţia unităţilor administrativ teritoriale din Polonia, Belgia şi Finlanda. 37 municipalităţi au o populaţie mai mică de 5000 de locuitori, ceea ce constituie aproximativ 6% din populaţia totală.

Lecţiile principale ce pot fi învăţate din reformele administrativ-teritoriale ale Letoniei sunt următoarele:

· fuzionările voluntare sunt bune dacă se oferă timp pentru a alege posibilităţile optime de fuzionare, însă dacă ele nu sunt însoţite de un proces obligatoriu, reformele teritoriale ar putea dura mai mult decât îşi poate permite o ţară;

· stimulentele financiare nu sunt suficiente pentru a încuraja consolidarea teritorială; mecanismul ar trebui să fie bine descris în reglementări şi durabil, astfel încât autorităţile proaspăt alese să nu abandoneze angajamentele asumate de autorităţile precedente;

· criteriile alese pentru fuzionare nu ar trebui să permită interpretarea, iar excepţiile posibile ar trebui să fie specificate explicit.

Bineînţeles, încă nu este clar dacă reforma va avea succes pe termen lung, deoarece încă se află în proces de desfăşurare şi implementarea reformelor complementare ei a fost amânată în repetate rânduri din cauza crizei financiare. La această etapă se poate spune că localităţile mari dispun de mai multe posibilităţi de concentrare a resurselor financiare şi un număr mai mare de pârghii necesare pentru a stimula dezvoltarea economică locală, deoarece au obţinut mai multe competenţe în urma implementării sistemului cu un nivel al administrării locale.

În general, autorităţile locale ale Letoniei au o gamă largă de funcţii. La fel ca şi în cazul Estoniei, autorităţile locale pot implementa propriile iniţiative în orice domeniu, dacă acestea nu intră în competenţele unei alte autorităţi publice. Ele au funcţii autonome şi cele delegate de stat.

Conform legii, autorităţile locale au următoarele funcţii autonome: 

· alimentarea cu apă şi canalizarea, furnizarea energiei termice, managementul deşeurilor, colectarea, drenarea şi purificarea apei menajere; 

· construirea, reconstruirea şi întreţinerea străzilor, drumurilor şi pieţelor publice, iluminarea străzilor şi altor spaţii publice, cum ar fi parcurile, pieţele publice şi zonele verzi, controlarea colectării şi eliminarea deşeurilor, controlul inundaţiilor, cimitirele; 

· utilizarea publică a pădurilor şi apelor; 

· învăţământul primar, general, secundar şi extraşcolar, instruirea continuă a personalului didactic; 

· asistenţa organizaţională şi financiară pentru instituţiile şi evenimentele culturale, ajutor pentru întreţinerea monumentelor culturale; 

· asigurarea accesului la serviciile medicale; 

· asistenţa socială (pentru familiile sărace, persoanele social vulnerabile, orfanii, azilurile de bătrâni şi persoanele fără adăpost); 

· protecţia drepturilor şi intereselor individuale şi de proprietate ale copilului; 

· asistenţa pentru locuitori în soluţionarea problemelor ce ţin de asigurarea cu locuinţe; 

· eliberarea permiselor şi licenţelor pentru activităţile comerciale;

· asigurarea ordinii publice şi protecţiei civile;

· utilizarea terenurilor şi dezvoltarea teritorială, construcţiile; înregistrarea documentelor de stare civilă; 

· colectarea şi acordarea informaţiilor necesare pentru statisticile de stat; 

· organizarea transportului public; 

· organizarea alegerilor locale.
Conform legii, instituţiile autorităţilor centrale nu au dreptul să delege autorităţilor locale executarea funcţiilor şi sarcinilor fără asigurarea finanţării corespunzătoare. La executarea funcţiilor delegate de stat, autorităţile locale nu au dreptul să urmeze politici independente. În acest caz, ele implementează o politică de stat expusă în reglementările şi instrucţiunile oficiale.

În ceea ce priveşte executarea propriilor sarcini, autorităţile locale au, printre altele, dreptul de a introduce taxe locale şi de a determina aplicarea lor, de a stabili valoarea taxelor şi scutiri de la plata lor, de a investi propriile resurse. Însă în general, gradul autonomiei financiare locale nu este foarte înalt.

Veniturile locale proprii sunt formate din taxele şi plăţile pe care autorităţile locale le colectează pentru prestarea serviciilor publice.

Lista serviciilor publice ar trebui să fie aprobată prin reglementările emise de autoritatea republicană, urbană sau rurală respectivă şi consiliul municipal al oraşului respectiv.
POLONIA


( Legislaţie aplicabilă - Actele normative relevante pentru prezentul studiu sunt următoarele:


• Legea administraţiei publice locale din 8 martie 1990; 


• Constituţia din aprilie 1997; 


• Legea privind judeţele din 5 iunie 1998; 


• Legea privind administrarea Varşoviei din 1994; 


• Legea privind voievodatele din 5 iunie 1998; 


• Legea privind stabilirea diviziunii teritoriale pe trei niveluri a Statului din 24 iulie 1998.   


( Administraţia publică - Administraţia publică în Polonia este organizată pe următoarele niveluri:


• Administraţia centrală; 


• Voievodate. Actuala configuraţie cu 16 voievodate datează din anul 1999 şi a înlocuit o configuraţie cu 49 de voievodate. Aceasta nouă configuraţie respectă într-o oarecare măsură regiunile istorice ale ţării şi sunt conduse de către un guvern şi un consiliu numit sejmik (diminutiv pentru sejm – Camera inferioară a parlamentul Poloniei); 


• Judeţe (316 powiate) 


Powiatele au fost înfiinţate în anul 1999, când guvernul polonez a iniţiat reforma administrativă. Powiatele ca unităţi administrative de nivel intermediar, între voievodate și comune, au existat şi în timpul Republicii Celor Două Naţiuni, în perioadă interbelică şi între 1946 – 1975.


• Municipalităţi (gmina).  


Potrivit Legii administraţiei publice locale din 1990, competenţele consiliului local se extind asupra tuturor aspectelor care cad în sarcina municipalităţii cu excepţiile prevăzute de lege. Sarcinile mandatorii pot fi prevăzute numai prin lege şi includ în prezent: amenajarea teritoriului, dezvoltarea locală şi protecţia mediului, administrarea drumurilor, podurilor şi controlul traficului, furnizarea apei, canalizare, managementul deşeurilor, furnizarea energiei electrice şi a gazului metan, transportul în comun, sănătatea publică şi serviciile sociale, locuinţele sociale, educaţia preşcolară şi şcolară, cultură şi biblioteci publice, infrastructura sportivă, administraţia pieţelor şi a cimitirelor, siguranţa populaţiei şi stingerea incendiilor, întreţinerea clădirilor de uz public.  


Responsabilităţile consiliului judeţean sunt menţionate în Legea privind judeţele din 1998 şi includ: educaţia, promovarea sănătăţii, securitatea socială, politicile pro-familie, asistenţa pentru persoanele cu dizabilităţi, transportul şi drumurile publice, cultura şi protecţia monumentelor, turismul, managementul proprietăţii, utilizarea terenului şi inspecţia în construcţii, managementul resurselor de apă, protecţia mediului, agricultura, fondul forestier şi pescuitul, ordinea publică şi siguranţa publică locală, protecţia la inundaţii şi incendii, ocuparea forţei de muncă şi stimularea pieţei locale a muncii, protecţia drepturilor consumatorilor, întreţinerea utilităţilor publice şi administrarea infrastructurii, apărarea naţională, promovarea judeţului, cooperarea cu organizaţiile non-profit.  


Judeţele se diferenţiază ca urbane (care cuprind doar zona unui oraş) sau cele care cuprind un oraş principal şi câteva municipalităţi urban-rurale sau rurale. Un judeţ urban poate fi un oraş cu mai mult de 100.000 de locuitori sau un oraş care anterior anului 1998 era capitală de voievodat şi are mai puţin de 100.000 de locuitori şi o infrastructură de servicii publice corespunzătoare.


Sarcinile delegate voievodatului includ: educaţia publică, în special învăţământul superior, promovarea sănătăţii, cultura şi protecţia monumentelor, securitatea socială, politicile pro-familie, modernizarea zonelor rurale, dezvoltarea teritoriului, protecţia mediului, managementul resurselor de apă, drumurile publice şi transportul, turismul, protecţia consumatorilor, apărarea naţională, siguranţa publică, ocuparea forţei de muncă şi stimularea pieţei muncii pe plan local. Una dintre responsabilităţile principale ale voievodatului este cooperarea internaţională. 
 CEHIA

( Legislaţie aplicabilă - Reglementările legale privind administraţia publică şi cooperarea inter-municipală sunt următoarele:

• Constituţia din 16 decembrie 1992; 

• Legea privind municipalităţile nr. 128/2000 cu modificările şi completările ulterioare; 

• Legea privind regiunile nr. 129/2000, cu modificările şi completările ulterioare; 

• Legea privind capitala Praga nr. 131/2000; 

• Legea privind municipalităţile cu birou municipal autorizat şi municipalităţile cu puteri delegate extinse. 

( Administraţia publică - Conform prevederilor legale, administraţia publică în Republica Cehă include următoarele niveluri:

• Administraţia centrală; 

• Regiunile (14 regiuni, inclusiv capitala Praga); 

• Municipalităţile.   


Administraţia publică locală este prezentată în cadrul Cap. 7 din Constituţie şi legislaţia subsecventă.


În funcţie de populaţie, localizare centrală şi geografică, municipalităţile sunt împărţite în trei categorii:  

• Municipalităţi care exercită doar propriile responsabilităţi de bază în cadrul teritoriului unităţii administrative sau nici una. Acestea sunt municipalităţi, de regulă, în zona rurală; 

• Municipalităţi care exercită, în zonele înconjurătoare, anumite competenţe transferate; 

• Municipalităţi cu competenţe extinse, exercitând o gamă largă de responsabilităţi pe o zonă semnificativă din jurul acestora.    


Potrivit legii, municipalităţile îşi exercită competenţele în mod independent. Organismele centrale şi regionale pot interveni în ce priveşte competenţele independente doar în ce priveşte respectarea legii şi doar în modalităţile reglementate de lege. Sfera de competenţe independente poate fi restrânsă doar prin lege. Un organism municipal căruia i se încredinţează exercitarea unei funcţii a administraţiei centrale va exercita această funcţie ca o competenţă delegată. 


Anumite sarcini administrative ale statului pot fi delegate prin lege municipalităţilor, reprezentând responsabilităţi transferate. Municipalităţile răspund de îndeplinirea acestor sarcini în faţa organismelor administraţiei centrale. Pentru exercitarea acestor competenţe municipalităţile primesc contribuţii de la bugetul de stat. O municipalitate poate încheia un acord cu o altă municipalitate pentru încredinţarea execuţiei sarcinilor delegate. Mai mult, anumite municipalităţi mari pot fi obligate ca efect al legii să exercite anumite competenţe delegate şi în alte municipalităţi din regiunile învecinate.     


În conformitate cu prevederile Legii privind regiunile, acestea au dreptul să coopereze cu alte regiuni şi cu municipalităţi, să încheie acorduri cu privire la o astfel de cooperare şi să formeze asociaţii de regiuni, atât în interiorul ţării, cât şi în afara sa. 
Asociaţia Regiunilor din Republica Cehă este o organizaţie non-guvernamentală ai cărei membri sunt cele treisprezece regiuni şi Praga. Printre obiectivele organizaţiei se numără protejarea intereselor comune ale membrilor, în conformitate cu principiile Cartei Europene a Administraţiei Locale, crearea condiţiilor pentru soluţionarea problemelor membrilor şi asistarea regiunilor în relaţiile pe plan extern. Organul de conducere al asociaţiei este Consiliul compus din preşedinţii regiunilor. Ca şi organisme consultative Consiliul poate stabili comitete.  

ANEXA

Numărul şi denumirea regiunilor NUTS şi entităţilor LAU în UE 27, 
(pentru NUTS: structuri non-administrative în cursiv)

	NUTS 1 
	NUTS 2 
	NUTS 3 
	LAU 1 
	LAU 2 

	BE 
	Gewesten / Régions 
	3 
	Provincies / Provinces 
	11 
	Arrondisse-menten / Arrondissements 
	44 
	- 
	Gemeenten / Communes 
	589 

	BG 
	Rajoni 
	2 
	Rajoni za planirane 
	6 
	Oblasti 
	28 
	Obshtini 
	264 
	Naseleni mesta 
	5329 

	CZ 
	Území 
	1 
	Oblasti 
	8 
	Kraje 
	14 
	Okresy 
	77 
	Obce 
	6249 

	DK 
	- 
	1 
	Regioner 
	5 
	Landsdeler 
	11 
	Kommuner 
	99 
	Sogne 
	2148 

	DE 
	Länder 
	16 
	Regierungs-bezirke 
	39 
	Kreise 
	429 
	Verwaltungsge
- einschaften 
	1457 
	Gemeinden 
	12379 

	EE 
	- 
	1 
	- 
	1 
	Groups of Maakond 
	5 
	Maakond 
	15 
	Vald, linn 
	227 

	IE 
	- 
	1 
	Regions 
	2 
	Regional Authority Regions 
	8 
	Counties, Cities 
	34 
	Electoral Districts 
	3441 

	GR 
	Groups of development regions 
	4 
	Periferies 
	13 
	Nomoi 
	51 
	Demoi, Koinotites 
	1034 
	Demotiko diamerisma, Koinotiko diamerisma 
	6130 

	ES 
	Agrupacion de comunidades Autonomas 
	7 
	Comunidades y ciudades Autonomas 
	19 
	Provincias + islas + Ceuta, Melilla 
	59 
	- 
	Municipios 
	8111 

	FR 
	Z.E.A.T + DOM 
	9 
	Régions + DOM 
	26 
	Départements + DOM 
	100 
	Cantons de rattachement 
	3787 
	Communes 
	36683 

	IT 
	Gruppi di regioni 
	5 
	Regioni 
	21 
	Provincie 
	107 
	- 
	Comuni 
	8101 

	CY 
	- 
	1 
	- 
	1 
	- 
	1 
	Eparchies 
	6 
	Dimoi, koino- tites 
	613 

	LV 
	- 
	1 
	- 
	1 
	Reģioni 
	6 
	Rajoni, republikas pilsētas 
	33 
	Pilsētas, novadi, pagasti 
	527 

	LT 
	- 
	1 
	- 
	1 
	Apskritys 
	10 
	Savivaldybės 
	60 
	Seniūnijos 
	518 

	LU 
	- 
	1 
	- 
	1 
	- 
	1 
	Cantons 
	13 
	Communes 
	116 

	HU 
	Statisztikai nagyrégiók 
	3 
	Tervezési-statisztikai régiók 
	7 
	Megyék + Budapest 
	20 
	Statisztikai kistérségek 
	168 
	Települések 
	3152 

	MT 
	- 
	1 
	- 
	1 
	Gzejjer 
	2 
	Distretti 
	6 
	Kunsilli 
	68 

	NL 
	Landsdelen 
	4 
	Provincies 
	12 
	COROP regio’s 
	40 
	- 
	Gemeenten 
	443 

	AT 
	Gruppen von Bundesländern 
	3 
	Bundesländer 
	9 
	Gruppen von politischen Bezirken 
	35 
	- 
	Gemeinden 
	2357 

	PL 
	Regiony 
	6 
	Województwa 
	16 
	Podregiony 
	66 
	Powiaty i miasta na prawach powiatu 
	379 
	Gminy 
	2478 

	PT 
	Continente + Regioes autonomas 
	3 
	Comissaoes de Coordenaçao regional + Regioes autonomas 
	7 
	Grupos de Con- celhos 
	30 
	Concelhos - Munícipios 
	308 
	Freguesias 
	4260 

	RO 
	Macroregiuni 
	4 
	Regiuni 
	8 
	Judeţ+ Bucureşti 
	42 
	- 
	Comune+ Municipii + Oraşe 
	3174 

	SI 
	- 
	1 
	Kohezijske regije 
	2 
	Statistične regije 
	12 
	Upravne enote 
	58 
	Občine 
	210 

	SK 
	- 
	1 
	Oblasti 
	4 
	Kraje 
	8 
	Okresy 
	79 
	Obce 
	2928 

	FI 
	Manner-Suomi, Ahvenananmaa / Fasta Finland, Åland 
	2 
	Suuralueet / Storområden 
	5 
	Maakunnat / Landskap 
	20 
	Seutukunnat / Ekonomiska regioner 
	77 
	Kunnat / Kommuner 
	416 

	SE 
	Grupper av riksområden 
	3 
	Riksområden 
	8 
	Län 
	21 
	- 
	Kommuner 
	290 

	UK 
	Government OHce Regions; Country 
	12 
	Counties (some grouped); Inner and Outer London; Groups of unitary authorities 
	37 
	Upper tier authorities or groups of lower tier authorities (unitary authorities or districts) 
	133 
	Lower tier authori- ties (districts) or individual unitary authorities; In- dividual unitary authorities or LECs (or parts thereof); Districts 
	443 
	Wards (or parts thereof) 
	10664 

	EU-27 
	NUTS 1 
	97 
	NUTS 2 
	271 
	NUTS 3 
	1.303 
	LAU 1 
	8.397 
	LAU 2 
	121.601 

	BE: Belgium, BG: Bulgaria, CZ: Czech Republic, DK: Denmark, DE: Germany, EE: Estonia, IE: Ireland, GR: Greece, ES: Spain, FR: France, IT: Italy, CY: Cyprus, LV: Latvia, LT: Lithuania, LU: Luxembourg, HU: Hungary, MT: Malta, NL: Netherlands, AT: Austria, PL: Poland, PT: Portugal, RO: Romania, SI: Slovenia, SK: Slovakia, FI: Finland, SE: Sweden, UK: United Kingdom. 


� Documentarea se poate completa prin consultarea studiului intitulat „Organizarea administrativ - teritorială în unele state membre ale UE” care poate fi accesat pe pagina de Intranet a Camerei Deputaţilor, la următorul link: � HYPERLINK "http://www.cdep.ro./infoparl/dip.studiu?par1=2009&par2=11292" \t "_blank" �http://www.cdep.ro./infoparl/dip.studiu?par1=2009&par2=11292�





� Analiză a Ministerului Administraţiei şi Internelor, prezentată în expunerea de motive a proiectului legislativ “ Lege privind normativele de personal pentru unităţile administrativ-teritoriale şi instituţiile publice din subordinea acestora” , 2009  


� I.MURARU, S.TĂNĂSESCU, Drept constituţional şi instituţii politice, Ediţia a IX-a revăzută şi completată, Ed. LUMINA LEX, Bucureşti-2001, p.364.


� J. ZILLER, Administrations comparées, Les systèmes politico-administratifs de l'Europe des Douze , Ed. MONTCHRESTIEN, Paris  – 1993, pp. 77-94. (grupare actualizată potrivit actualei componenţei a UE) 


� G. BURDEAU, Droit Consitutionnel et institutions politiques, 19e édition, LGDJ, Paris-1980,p.54,


�  G. BURDEAU, op.cit.,p.57,


� Ph. LAUVAUX, Les grandes démocraties contemporaines, PUF, Paris-1990, p.134


� J. ZILLER, op.cit., p.77


�http://www.lefigaro.fr/politique/2008/01/10/01002-20080110ARTFIG00005-la-disparition-progressivedes-departements-a-l-etude.php


� La régionalisation en Europe, Gerard Marcou, Parlement Européen, L-2929 Luxembourg, p. 17-34


� Considerente privind procesul de descentralizare în România – Reforma administrativ-teritorială, Institutul pentru Politici Publice, 2011, Bucureşti





� http://epp.eurostat.ec.europa.eu/portal/page/portal/nuts_nomenclature/introduction


� Teritoriul economic al unei ţări este format din teritoriul geografic administrat de un guvern, în limitele căruia cetăţenii, mărfurile și capitalurile pot circula liber, incluzând atât terenul cât și spaţiul aerian naţional, apele teritoriale, depozitele naturale de petrol și gaze în apele internaţionale (în cazul în care exploatate de unități rezidente), precum și enclavele teritoriale din străinătate, cum ar fi reprezentanțele diplomatice și baze militare.


� O prezentare detaliată a LAU 2 - corespondente NUTS (consolidată, dacă este disponibilă, cu populaţie totală şi date despre suprafaţa zonei) la 1 ianuarie 2010, pentru fiecare stat membru, accesând link-urile de mai jos:





 �HYPERLINK "http://epp.eurostat.ec.europa.eu/portal/page/portal/nuts_nomenclature/documents/BE-LAU.xls"�Belgium��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/FR-LAU.xls"�France��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/AT-LAU.xls"�Austria��
�
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/BG-LAU.xls"�Bulgaria��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/IT-LAU.xls"�Italy��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/PL-LAU.xls"�Poland��
�
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/CZ-LAU.xls"�Czech Republic��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/CY-LAU.xls"�Cyprus��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/PT-LAU.xls"�Portugal��
�
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/DK-LAU.xls"�Denmark��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/LV-LAU.xls"�Latvia��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/RO-LAU.xls"�Romania��
�
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/DE-LAU.xls"�Germany��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/LT-LAU.xls"�Lithuania��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/SI-LAU.xls"�Slovenia��
�
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/EE-LAU.xls"�Estonia��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/LU-LAU.xls"�Luxembourg��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/SK-LAU.xls"�Slovakia��
�
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/IE-LAU.xls"�Ireland��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/HU-LAU.xls"�Hungary��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/FI-LAU.xls"�Finland��
�
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/EL-LAU.xls"�Greece��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/MT-LAU.xls"�Malta��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/SE-LAU.xls"�Sweden��
�
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/ES-LAU.xls"�Spain��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/NL-LAU.xls"�Netherlands��
�HYPERLINK "http://epp.eurostat.ec.europa.eu/portal/page/portal/nuts_nomenclature/documents/UK-LAU.xls"�United Kingdom��
�
 





� http://www.legifrance.rouv.fr/constitution/constitution2.htm#preambule


� http://www.nordpasdecalais.fr/


� La 1 ianuarie 2005.


� J. MOREAU, Administration régionale, départamentale et municipale, I2e edition, DALLOZ, Paris  – 1999, p.IX.


� Delegarea de semnătură semnifică emiterea unui act sub semnătura beneficiarului delegării, dar sub controlul şi responsabilitatea titularului, a celui care a delegat. Titularul semnăturii se poate oricând substitui beneficiarului delegării şi îi poate retrage oricând delegarea, fără nici o restricţie.


� Delegarea unei atribuţii semnifică emiterea actelor aferente sub semnătura şi responsabilitatea beneficiarului delegării. Cel care a delegat atribuţia nu se poate substitui beneficiarului delegării. Retragerea delegării unei atribuţii se face în aceeaşi formă în care s-a făcut delegarea.


� J. MOREAU, op.cit., p.159


� A. DELCAMP, op.cit., p.152.


� A. DELCAMP, France: l’expérience de décentralisation, pp.149-169, în culegerea de studii Les collectivités décentralisées de l'Union européenne apărută sub îngrijirea lui Alain DELCAMP, LA DOCUMENTATION FRANÇAISE, Paris –1994.


� J. ZILLER, op.cit.,pp.89-91


� Legea fundamentală pentru Republica Federală Germania - varianta în limba română apărută în Ed. ALL, Bucureşti -1998.


� O parte a informaţiilor au fost preluate din materialul documentar de sinteză La décentralisation en Belgique, UNION EUROPEENNE, Comité des Régions, Etudes– 1/2005 –12, Bruxelles, janvier 2005.


� H.C. MATEI, S.NEGUŢ, I. NICOLAE, C. RADU, Enciclopedia statelor lumii , ediţia a VII-a, Ed. MERONIA, Bucureşti –2000, pp.439-441.


� Constituţia Spaniei , Ed. ALL, Bucureşti -1998, pp. 72-85


� O parte din informaţii au fost preluate din materialul documentar de sinteză La décentralisation en Espagne, Comité des Régions, Etudes –1/2005-10, Bruxelles, janvier 2005.


� Mişcarea separatistă teroristă ETA (Euskadi Ta Askatasuna ),fondată  în 1959, are ca obiectiv crearea unui stat basc independent, prin luptă armată. Îi sunt atribuite, până în anul 2001, peste 800 de asasinate politice.


� H.C. MATEI, op.cit., p.250.


� Potrivit art.117, revizuit, din Constituţia Italiei, regiunile au competenţa de a legifera în toate domeniile care nu ţin de competenţa exclusivă sau concurentă a Statului.


� J. ZILLER, op.cit., p.77





�Sursa:EUROSTAT -http://epp.eurostat.ec.europa.eu/portal/page/portal/nuts_nomenclature/correspondence_tables/national_structures_eu

